Eskola Txikiei buruz hitzaldi sorta hasi dute Olaberrian

Gipuzkoako Eskola Txikiek urte seinalatua dute 2012a. Hogeita bost urte beteko dira koordinakundea eratu zutenetik. Olaberriko Herri Eskolak, bertako udalaren eta Kuttun guraso elkartearen lankidetzarekin, hitzaldi sorta bat prestatu du urtarrilerako, Eskola Txikiak: proiektu baten ezagutza eta bizipenak goiburupean.

Lehenbiziko saioa atzo iluntzean izan zen, Olaberriko udaletxean. Abaltzisketako, Altzoko, Albizturgo eta Gabiriako gurasoek parte hartu zuten, ikasleen aita-amek eskolaren inguruan dituzten bizipenak azaltzeko.

Urtarrilaren 17an da bigarren jardunaldia, 19:00etan. Irakasleen formakuntzako arduradun batek Eskola Txikien proiektuaren berri emango du. Azken hitzaldia, urtarrilaren 24an, 17:00etan, Olaberriko eskolako eta haur eskolako irakasle eta hezitzaileek emango dute, herrian proiektua nola gauzatzen den azaltzeko.

«Jakitun gara gure haurrak herrian eskolatzeak dituen onurez?» galderari hiru ikuspegitatik erantzungo diote hitzaldietan.


Ane eta Markel, EAEko gurasoen izen kutunenak

Anek 20 urte daramatza jaioberrien izenen zerrendan lehenengo postuan. Guraso atzerritarrek ere euskal izenak aukeratzen dituzte.

1996tik hona, Ane da neska-izena aukeratzeko orduan gurasoen kutunena, Eustaten arabera, eta horixe berretsi du 2012 eta 2014 artean jaiotakoen izenak aintzat hartuta. Ondoren, June, Irati, Nahia, Uxue eta Izaro geratu dira zerrendan 2012 eta 2014 bitatean.

Guraso atzerritarrek ere, euskal izenak aukeratzen dituzte, baina bada alderik ranking orokorraren aldean. Bost neska-izen ugarienetako 3 (Ainhoa, Naiara eta Leire) euskal izenak dira; baina zerrendako aurrenekoa Sara da, hebrearra, eta bigarrena, Sofia, grekoa.

Mutil-izenetan, Ander eta Iker euskal izenak bigarren eta laugarren daude. Aurrena, berriz, Adam dago, hebrearra; hirugarrena, Mohamed, arabiarra; eta bosgarrena, David, hebrearra.


Immunitatea kendu diote Pinocheti, eta Condor Operazioagatik epaitu ahal izango dute

Augusto Pinochet diktadore ohiari agintari izan zelako zegokion immunitatea kentzeko erabakia berretsi du Txileko Auzitegi Gorenak, eta, ondorioz, Condor Operazioan egindako krimen eta delituengatik epaitu ahal izango dute.

Auzitegi Goreneko zortzi epailek forua akentzearen kontra bozkatu dute eta bederatzik alde; beraz, lehenago beste auzitegi batek erabakitakoa berretsiz immunitatea kendu diote Pinochet diktadore ohiari.

Behin forua kenduta, Condor Operazioaren bidez egindako krimenengatik epaitu ahal izango dute Pinochet. Txileko erregimen militarrak eta Latinoamerikako beste zenbait diktadurak eraman zuten aurrera operazio hori: milaka pertsona desagerrarazi zituzten, eta errepresio gogorra ezarri zuten beren erregimenen aurka zegoen guztia zigortzeko.


Enaitz Antso oronoztarra Euskal Herriko txapeldun

Burlatako Zugarralde taldean ari den Enaitz Antso oronoztarrak eta Iosu Eskirozek Euskal Herriko kadete mailako eskuz binakako txapela irabazi zuten, klub arteko txapelketan. Martxoaren 9an Gasteizen jokatutako finalean Mugiro eta Bidaurreta taldekideak menpean hartu zituzten. Aipatzekoa da joan den urte hondarrean Nafarroako Kirol Jokoetako txapeldun ere suertatu zirela Antso eta Eskizoz, lehen mailako kadeteen kategorian.


Brasil hegoaldean, Parana hirian, gutxienez 15 lagun hil dira kamioi baten eta furgoneta baten arteko istripuan


Furgoneta batek harrapatuta hil da Barakaldoko eskola barruti batean

Gertaera atzo, osteguna, izan zen jantokira janaria zeraman furgoneta batek atzera egin eta irakaslea harrapatu zuenean.

51 urteko irakasle bat, I.A., ostegunean hil zen, Barakaldon, eskola barruti batean furgoneta batek harrapatuta. Eskola inguruan obretan ari dira.

Udaltzaingoak jakitera emandakoaren arabera, gertaera ostegunean izan zen, 14:00etan, Mukusuluba ikastetxeko jantokira janaria zeraman furgoneta batek atzera egin eta irakaslea harrapatu duenean. Emakumea Gurutzetako Ospitalera eraman zuten eta bertan hil zen.


Musika banden alardea eginen dute Lesakan maiatzaren 9an

Lesakako Beti Gazte elkartearen 75. urteurreneko ekitaldien antolatu dute Musika Banden Alardea maiatzaren 9an. Eskualdeko banden topaleku izatea nahi dute herria eta horregatik herriko bandaz gain Bera eta Elizondokoak ere gonbidatu dituzte. Hiru bandek kalejira eginen dute larunbatean 17:30ean eta 19:15ean kontzertua eskainiko dute plazan (euriarekin Harriondoa Kultur Etxeko konbentuko elizan).


"Egunero argitzen duelako..."

BERRIAko blogarien atalean izen berri bat dago gaurtik: Itxaro Mendizabal. Egunero argitzen duelako, hil arte bizi da bere lehen idatzia, eta baita atal berriaren izena ere.

Egunero argitzen du, bai, baina guk ez dugu egunero argitzen ikusten jarraitzeko betarik izango. Beraz, argitzen duen aldiro gozatu behar dugu, hau da, hil arte bizi". Horixe da Itxaro Mendizabalek bere blogerako eta baita bizitzarako ere aukeratu duen lema. Izan ere, egunsentiak maite ditu Mendizabalek, eta horietan aurkitzen du aurrera egiteko indarra.

Badira, ordea, "mundu honetan hilda dauden pertsonak, bizia, behar baino lehen amaitu dutenak, ez dutenak eguna argitzearekin gozatzen". Heriotza bera baino krudelagoa da blogariarentzat hori.

Hain zuzen ere, Mendizabalek berak azaltzen duen moduan horixe da blog berri honen helburua, alegia, "barruko gogoetak, beldurrak, kezkak, pozak eta trixturak" helaraztea. "Azkenean bizitza hori baita, emozio-koktel zoragarri bat".


Putin Iranen da

Mahmud Ahmadinejad presidenteak egin dio harrera. Kaspioko herrialdeen goi bileran parte hartuko du, baina, batik bat, Irango agintariekin auzi nuklearra bideratzen saiatuko da.

Vladimir Putin Errusiako presidentea bisita historikoa egiten ari da Iranera. Joseph Stalin Soviet Batasuneko buruzagi iznadakoak 1943an egin zuen bidaitik aurreneko aldia da Errusiako estatubur bat Iranera joaten dela.

Caspioko herrialdeen goi bileran parte hartuko du Putinek, baina haren inguruko iturriek agertu dutenez, horren gainetik, helburu batekin joan da Iranera: garapen nuklearra dela-eta Teherango Gobernuak nazioarteko komunitatearekin duen auzian esku hartzera. Hala, IAEE Energia Atomikorako Nazioarteko Agentziaren elkarlanean aritzeko eskatuko dio Putinek Ahmadinejadi.

07:56tan iritsi da Putin Teherango nazioarteko aireportura, eta Manusher Mottaki Atzerri ministroak egin dio han harrera. Gero bildu da Ahmadinejad presidentearekin eta Ali Khamenei estatubutuarekin ere izango da.


I-11 bat esperoan

Aurten ere badator Kataluniako Diada, eta independentismoak proban jarriko du bere barne indarra. Espero den egun bat izanagatik, jendea lagunartean esaka ari da irailaren 11 «goizegi etorria dela», alderdietako indarrak eta gizarte zibila honetan zentratuta baitabiltza nagusiki: buruzagi politikoen inguruko sententzia judizialari zer erantzun eman prestatzen. Aste honetan izango dira lehenengo doikuntza saioak gero kalean eta instituzioetan aurpegi eman beharreko erronka benetakorako: joan den urriaren 1ean erreferenduma antolatu zuen gobernuari Espainiako justiziak zigorra ezarriko diolako berrespena.

Oporretako itzulerak plataforma anonimo berri bat izan du protagonista, Tsunami Democràtic izenekoa, eta, itxura guztien arabera, datorren hilabeteetan izango diren mobilizazioak koordinatzeko gunea izango da. Oinarriko independentistek lasai hartu dute arnasa, marka berri hori agertu izana ontzat jo baitute alderdiek eta erakundeek datozen hilabeteetan buru egingo duen antolakunde adostu gisa. Mobilizazio horrek Espainiako auzitegien sententziari erantzuteko balio beharko du, eta, horrez gain, erantzun beharko dio Europako Parlamentuak eta Europako hainbat auzitegik Carles Puigdemont eta Oriol Junqueras eurodiputatuen akten inguruan hartuko duten erabakiari, biek ere oraindik ez baitute baimenik Europako ganbera legegileko eskubide osoko kide izendatuak izateko formalki. Oraintxe, izan ere, paradoxarik handienetako bat da Europak bizkarra eman diela katalanek modu demokratikoan aukeraturiko buruzagiei, hari bere proiektua hondora joaten ari zaion bitartean Boris Johnsonek ezarritako brexit gogorrarengatik eta talde arrazistak eta eskuin muturrekoak ugaritzeagatik. Hala doakio Batasunari: ate danbatekoa europazaleei eta egintzarik eza euroeszeptikoen kontra.

Independentista katalanek argi badaukate ere kaleko erantzunak aho batezkoa eta koordinatua izan behar duela, desadostasun funtsezkoak dituzte instituzioek segitu beharreko estrategien inguruan: Esquerrak argi adierazia du PSOEk eta Podemosek osaturiko gobernu bati emango diola babesa Espainian; Puigdemont presidentearen alderdiak, berriz, jakinarazia du ez duela txintik ere entzun nahi bere botoak Pedro Sanchez presidente inbestitzeko erabiltzeaz.

Desadostasun hori are eta handiagoa da, ordea, herrialdea askatzeko zer bide hartu marrazteko orduan. Batetik, errepublikanoen buruzagiak, kartzelatik, kontzentrazioko gobernu bat proposatu du, edo hauteskundeetara deitzea. Eta haren proposamenak, luze gabe, are herritar gehiago konbentzitu beharko ditu errepublika baten ontasunez, betiere gobernu inplikatu bat baliatuz, konfrontazio jarrerarik ezarriko ez duena ekosistema ez-independentistarekin erlazionatzeko garaian. Eta duela urte batzuetako ideia bati ere ekin dio berriro: erreferendum itundu bat egitea Estatuarekin.

Bestalde, ordea, Generalitateko presidenteak diskurtso askoz ere gogorragoarekin segitzen du, Espainiako Estatuaren kontrako jarrera suharragoa baliatzeko eskatzen baitu, eta herritarrak animatu baititu greba batera deitzera baldin eta politikari independentistak kondenatzen badituzte. Azken orduetan, jada nabarmendu dira ahots batzuk presidentearen alderdi politikoko lerroetan bertan haren proposamenarekin bat ez datozenak. Izan ere, zentro eskuin katalaneko eragileek ahaleginak eginagatik ere proposamen politiko sendo bat eratu eta hor beren marka politiko guztiak biltzeko, hautesleek aldarri independentistez harago joango den proiektu politiko baten falta sumatzen dute. Eta horrek eragina du inkestetan, non Junts per Catalunya gero eta emaitza kaxkarragoak izaten ari baita.

Hala eta guztiz ere, CUP, oraindik ere animoz zeharo jota egonik joan den maiatzeko udal hauteskundeetako porrot handiaren ondoren, ez da ageri inongo komunikabidetan, eta herritarrek haren hutsunea nabari dute, hura ere eragile ezinbestekoa baitzen Errepublikarantz aurrera egiteko.

Erakunde independentista handi biek ere, Omnium eta ANC-k, oso bestelako estrategiak darabiltzate. Omniumek, 200.00 bazkide lortzeko zorian baitago, kulturaren alderdia eta errepresioaren kontra egiteko beharra nabarmendu du. ANCk, ordea, oso kritiko jokatu du alderdi katalanekin, eta hainbat kanpaina abiarazi ditu, ekonomiari eta kontsumoari oso lotuak: hala nola Bartzelonako Merkataritza Ganberarako hautagaitza irabazlearena, edota herri katalanaren autodeterminazio eskubidea errespetatzen duten enpresak bakarrik kontsumitzera bultzatzekoa. Elkarren oso bestelako bi modu, independentzia erdiesteko indarra sendotzeko eta handitzeko.

Hala, bada, I-11k ez du bideratuko proiektu independentistakoen artean oraindik nolabait eragina daukan orientaziorik eza, baina bidea eman dezake desadostasunak alde batera uzteko eta motorra martxan jartzeko datozen hilabeteotarako. Espainiako Estatuko justiziak eta errepresioak airean dauka aspalditxotik Kataluniako gizartea. Aurki utziko diogu ezbaian egoteari, eta, gutxienez, aldi berri bati ekingo diogu. Orduantxe erakutsi beharko da ea mugimendu hau gai den bide orri berri bat taxutzeko, zeinean independentismoak zirkunstantzia berrietara egokitu beharko baitu, ondo egindakoetatik eta huts egindakoetatik irakaspen handia duela bere bizkar. Harako esaera zahar hark esaten duenez: garrantzitsuena ez da erortzea, baizik eta altxatzen jakitea. Garaia da, bada, altxatu eta irabazteko.


Donostiako Banderaren bigarren jardunaldia, zuzenean

Horrez gain, Alberiteko pilota jaialdia eskainiko da, eta bi partida izango dira ikusgai: Gorka-Jaunarena / Dario-Merino I eta Ezkurdia-Rezusta / Irribarria-Merino II.

Donostiako Banderaren bigarren jardunaldia izango dugu igande honetan kirol hitzordu nagusia ETB1en eta eitb.eus-en. 10:45ean hasiko da emankizuna.

Arratsaldean, ohi denez, pilotari egingo diote tartea. Alberiteko jaialdia eskainiko dute: Gorka-Jaunarena / Dario-Merino I eta Ezkurdia-Rezusta / Irribarria-Merino II.

Aurrez, herri kirolen tartean, Zazpi Herrialdeen arteko Txapelketan gertatutakoak bilduko dituzte.

Gernika-Lumoko Kaltzada egoitzaren aldeko zesta jaialdiak (13:15, ETB4) eta Kontxako garaileei egingo zaizkien omenaldiek (19:30, ETB4) osatuko dute igandeko kirol eskaintza.


Masek batasunerako deia egin die burujabetzaren aldeko indar katalanei

Kataluniako presidenteak azaroaren 9ko galdeketaren legezkotasuna berretsi du.

Artur Mas Generalitateko presidenteak batasunerako deia egin die galdeketaren alde dauden indar politiko guztiei. Gainera, arerioz ez nahasteko eskatu die "hori ez baitago Katalunia barruan", izan ere, "arerioa Estatua da, zentzu demokratikorik eta tolerantziarik ez duena".

CDC alderdiak festa eguna izan du gaur Manresan eta bertan alderdikideen aurrean batasun mezua bidali du, datorren azaroaren 9ko galdeketan katalanek beren etorkizuna erabakitzeko aukera izan dezaten. Horren iritziz, Kataluniaren historian mugarri izango da.

Auzitegi Konstituzionalak galdeketa debekatu egin zuen, baina kontsultaren aldeko alderdiak lanean ari dira katalanek beren etorkizuna erabakitzeko. Katalanek bozkatu dezaten "gehiengo soziala, politikoa eta instituzionala daukagu", eta alderdi katalanei batasunerako deia egin die.

"Gure indarguneetako bat batasun politikoa da eta horri eutsi egin behar diogu. Horregatik alderdiek aurkaria Kataluniatik kanpo dagoela eta Estatu espainiarra dela ulertzea garrantzitsua da", azpimarratu du Masek. Are gehiago, burujabetza prozesuaren inguruan "bat eginda" badaude "ziur aski ongi aterako" dela nabarmendu du.

Bestalde, estatu espainiarrari eraginkorrik eta tolerantziarik ez izatea eta agintzailea izatea egotzi dio. Are gehiago, katalanek beren etorkizuna erabaki ez dezaten Espainiako Konstituzioa "kaiola" bihurtzea salatu du.


Willkommen Irunera

Ikasleak, udaleko kideen hizketaldia entzuten

La Salleko ikasleekin elkartrukea egiteko, Alemaniako Gifhorn hiriko ikasle talde bat Irunen dago egunotan, 10 kidekoa, denak Batxilergoko 2. mailakoak. Hilaren 11ra arte izango dira Bidasoa aldean.

Gaur, udaletxean egin diete harrera Jose Antonio Santano alkateak eta Josune Gomez Hezkuntza ordezkariak beste alderdietako ordezkariekin batera, ongietorria eman diete alemaniarrei, eta bertan ahalik eta hobekien pasatu dezatela opa izan diete.

La Salleko ikasleek abenduan itzuliko diete bisita alemaniarrei.


Bihar zabalduko ditu ateak Plazida Otaño Aiztondoko liburutegiak

Bihar, larunbata, Plazida Otaño Aiztondoko liburutegia zabalduko da Zizurkilgo Joxe Arregi plazan . Goizeko 11:30etan egingo da inagurazio ekitaldi ofiziala eta egun osoan zehar bideo emanaldiak, ipuin kontaketak eta beste hamaika ekintza antolatu dute:

Aiurriko erreportajea

Ez da ohiko liburutegia. Zizurkilgo Udalaren ekimenez sortutako proiektua izan arren, Aiztondoko herriei ere zerbitzua emango dien liburutegi berrizailea izango da: Aduna, Alkiza, Asteasu eta Larraulgo Udalek ere hasieratik parte hartu dute proiektuaren diseinuan.

Larunbateko irekierarako egitarau zabala antolatu dute:

-11:30 Bukalai dantza taldea eta Loatzo musika eskolako musikarien parte hartzearekin gonbidatuei ongi etorria, sarrera hitzak eta luntxa.

-Ondoren, Maria Altuna artista zizurkildarraren erakusketaren inaugurazioa.

-Bailarako eta bertako aktibitate eta bizitzari buruzko etengabeko bideo emanaldia balioanitzeko gelan.

-13:00 Helduei zuzenduriko istorio kontaketa.

-14:00 Liburutegia itxi.

-16:00 0-5 urte bitartekoentzat ipuin kontaketa.

-17:00 6-8 urte bitartekoentzat ipuin kontaketa.

-18:00 9 urtetik gorakoentzat ipuin kontaketa.

-19:00 Jubilatuei zuzenduriko kontaketa.

-20:00 Itxiera.


Ikasleek Beasaingo Udalari basoak babesteko neurriak eskatu dizkiote

Beasaingo bost ikastetxeetako ikasleek herriko basoak kutsatuta daudela ondorioztatu dute. Eskola Agenda proiektuaren Agenda 2030eko Garapen Jasangarriko Helburuen artean basoen egoera aztertu dute eta kezkatuta amaitu dute. Zaborrak eta hondakinak botata aurkitu dituztela eta autoek airearen kalitatea txartzen dutela azaldu zuten.Leire Artola alkateari eta Adur Ugartemendia Lurraldea Saileko batzordeburuari egoeraren berri eman zieten herenegun egindako bileran eta neurriak eskatu zizkieten. Udalak Bista Alai kaleko bideko itxitura berrituko dutela erantzun zien, Sagastiguti parkera autoei sarrera eragozteko; zakarrontzien hustuketa eta garbiketa indartu dutela ere esan zien. Sagastigutin, esaterako, astean hiru bider husten dira edukiontziak orain, gainezka egin ez dezaten. Halere, ikasleei esan zieten zaborrontzien kopurua handitu beharrean hobe dela bakoitzak bere zakarrak etxera eramatea eta bertan egoki kudeatzea, lurrera bota gabe; zuhaitzak soilik gaixorik daudenean, erortzear daudenean eta udalerriko azpiegituren instalazioetan arazoak sortzen dituztenean mozten dituztela azaldu zieten, beti adituen oniritziarekin.Ikasleek gizalegez jokatzeko ardura hartu zuten. Basoak eta bertako bizidunak zainduko eta errespetatuko dituztela zin egin zuten, zaborrik bota gabe eta lurrean dagoen jasota; ingurune naturalak gehiago baloratuko dituztela ere esan zuten. Izan ere, atera duten ondorioetako bat da gaztetxoek ez dituztela natur inguruneak behar bezala ezagutzen. Ikasleen artean mendira joatea ez da aisialdiko lehen aukeretako bat, eta ez dute inguruko «altxor naturala» ezagutzen: «Zuhaitz eta landare espezie ezberdinez osatutako biodibertsitatea». Asteburuetan txangoak egingo dituztela hitz eman zuten, tabernetan sartuta egon beharrean.Ikasleek ikasturtean zehar hainbat txango egin dituzte inguruko basoetara, osasun egoerak utzi dien moduan.


Produktu berriekin, aurten beste 1.000 tona ekoiztea espero du Natrak

Mikel Beitia oñatiarrak zuzentzen duen Natra enpresak produktu berria du merkatuan: galletekin egindako igurzteko txokolate-krema lerro berria. Lerro hori Kolonian, Alemanian egiten den ISM azokan aurkeztu zuen eta kremen kategorian "nabarmendu" egin zen, Natrak jakinarazten duenez. Produktu horiekin bakarrik, aurten beste 1.000 tona ekoiztea espero du.

Hain zuzen, bost barietate aurkeztu zituen Natrak Alemanian: Maria galletekin egindako krema, gurinezko galletekin egindakoa, txokolatezko pipita edo zatitxodun galletena, nataz betetako txokolate beltzezko galletena, eta gluten bako Maria galletena.

Liderrendako ekoizten

"Garatu berri diren produktuek oso harrera ona izan zuten Koloniako azokan", esan du Natrak. Valentzian oinarritutako enpresak esan duenez, barietate haietariko batzuk dagoeneko merkaturatzen dabil hainbat herrialdetan: hain zuzen, gurinezko galletekin eta txokolatezko pipitadun galletekin egindako kremak "Alemanian marka lider eta joera-sortzaileen artean" merkaturatzen dabil, eta nataz betetako txokolate beltzez egindakoa, Espainian. Gainera, azken hori Ameriketako Estatu Batuetan komertzializatzen hasiko da laster Natra.

Beste 1.000 tona produzitu

Ameriketan gero eta indartsuago izatea da Natraren helburu estrategikoetako bat, eta, horren harira, honakoa azaltzen du enpresak: "Bezeroen eskaerak aintzat hartuta, garatu berri diren produktuetatik abiatuta beste bi igurzteko krema ekoizten hasi da, horiek ere Ameriketako merkaturako". Hain zuzen, almendrazko galletekin egindako krema organikoa eta bainillazko galletekin egindako krema organikoa.

Igurzteko kremak egiten ia 50 urteko ibilbidea du Natrak eta, 2013an, ia 37.700 tona ekoiztu zituen, 570 erreferentzia edo izenekin. Aurten atera dituen produktu berriekin bakarrik, beste 1.000 tona ekoiztea espero du gozogintza enpresak.

Fidelity, akziodun berria

Bestalde, aldaketak izan dira Natra enpresaren jabegoan. Hain zuzen, maiatzaren 5ean, AEBetako Fidelity International Limited-ek, munduko fondo kudeatzaile independente nagusietako batek, Natraren kapitalaren %1,15 –543.947 akzio– erosi zituela jakinarazi zion Balio-Merkatuaren Espainiako Batzordeari. Handik hilabetera, parte-hartze hori akzioen %7,064ra handitu zuen, Barten SAk oraindik zituen %5,318 erosi ondoren. Bartenek uko egin zion Natrako Administrazio Kontseiluan zuen postuari.

Fidelity akziodunen artean izatearen eta hark enpresaren proiektuaren gainean interesa erakutsi izanaren "oso balorazio positiboa" egin du Natrak.

Fidelity International Limiteden parte-hartzea gestora horren Iberia fondoaren barruan dago. Fondo hori Espainiako eta Portugalgo baloreetan espezializatuta dago, eta baita herrialde horietatik kanpo dauden baina irabazien zati handi bat horietan egiten dituzten enpresetan ere.

Natrak esan duenez, "Iberia fondoa, gaur egun, Espainiako burtsako fondo onena da hiru eta bost urteko epeetan ematen duen errentagarritasun aldetik eta, Morningstar-en datuen arabera, 2012a eta 2013a %21eko eta %33ko errentagarritasunekin itxi zituen, hurrenez hurren". Gogorarazi duenez, 2014ko maiatzean %12ko errentagarritasun pilatua dauka.

Burtsan zuen balioa %143 handituta itxi zuen Natrak 2013. urtea, baina 2014ko lehenengo lau hilabeteetan, %14 galdu du.


Beherapen handiak, gaur Interneten

Gaur, milaka zibernautak % 70era arteko beherapenak dituzten hainbat produktu erosi ahal izango dute eDay ekimenari esker. Gainera, ordu jakin batzuetan, eskaintza bereziak egongo dira.

Gaur, astelehenarekin, Interneteko erabiltzaileak beherapen handiak dituzten hainbat produktu erosi ahal izango dituzte eDay ekimenari esker. Antolatzaileek aipatu dutenez, 120 enpresak parte hartuko dute, eta 200.000 pertsonak erostea espero dutela.

Maria Jose Mayor eDay ekimenaren koordinatzaileren arabera, gaurko salmentekin 10 milioi euro bilduko dituzte. Gaurkoa ekimen horren bigarren edizioa izango da; izan ere, joan den azaroaren 26an estreinatu zuten iniziatiba.

Eguna The eWorld merkataritza eta marketin digitaleko profesionalen azokak antolatu du. Mayorren hitzetan, kontsumo mota guztiak bultzatu eta erosleei Internet bidezko salmentak modaz haratago doazela zabaldu nahi dute.

Horrekin batera, sistema horren bidez mundu birtualean sekula erosketarik ez duten kontsumitzaileek pizgarri bat izan dezatela nahi dute.

Mayorrek gogora ekarri duenez, iaz egin zen lehenengo edizioan 525.000 erabiltzailek parte hartu zuten.

Antolatzaileek ez dute bere burua deskontuen webgune soil bat moduan aurkeztu nahi. Lehen mailako 120 enpresak hartuko dute parte, eta % 70era arteko beherapenekin eskainiko dituzte euren produktuak.

El Corte Ingles, Pepe Jeans, Toys'r'us, Groupalia, Letsbonus, Ives Rocher, Cortefiel, Springfield, Pedro del Hierro, Muji, Zalando, Barcelo hotelak, El Armario de la Tele, Hero Baby, eDreams eta HP dira parte hartzen duten markak, beste askoren artean.

Deskontuak gaur bakarrik egongo dira indarrean, eta, enpresa batzuek jakinarazi dutenez, ordu jakin batzuetan eskaintza bereziak egingo dituzte, AEBetako bertsioan bezala.

Mayorrek iragarri du urtean bitan egin nahi dutela eDay ekimena: azaroan eta maiatzean.


Enpresen sorrera bultzatzeko ateratako diru laguntzak eskatzeko epea urriaren 31an amaitzen da

Iraurgi Berritzenek, 2015ean Urola Erdian ekintzailetasuna sustatatzeko helburuarekin aurkeztutako diru laguntzak eskatzeko epea urriaren 31an amaitzen dela jakinarazi nahi zaizue.

Diru laguntza hauek Azpeiti zein Azkoitiko herritarrei zuzentzen dira, langabetu nahiz lanean ari direnei eta enpresa berriak sortzen dituzten herritarrei hain zuzen, izaera estretegiko edo berritzeilea duten arloak bereziki lagunduak izango direlarik.

Jarraian dituzue, jaso ahal izango diren diru laguntza kopuruak eta sorturiko enpresak izan beharko duen izaerari buruzko informazioa. Laguntza hau jaso ahal izateko lehen eta bigarren kasuetan ezinbestekoa da pertsona eskatzailea langabezian egotea eta hirugarren kasuan berriz ez da beharrezkoa.

Gehienez 2.500€ko diru laguntza, edozein izaera juridikopean sorturiko enpresa jarduera sortzeagatik, jarduera burutzen duena pertsona fisikoa edo pertsona juridikoa dela ere.

5.000€ko diru laguntza edozein izaera juridikopean sortzen den enpresa jarduera gizarte ekonomiakoa bada (lan elkartuko kooperatibak, lurraren ustiaketa komunitariorako kooperatibak eta lan-sozietateak).

Iraurgi Lantzen, S.A.k izaera estrategikoa edo berritzailea duten jarduerak garatzeko objektu soziala duten enpresa berrien sorrera bultzatzeko laguntza bereziak eman ahal izango ditu, gehienez 10.000€ enpresako.

Informazio gehiago eskuratu nahi izanez gero Iraurgi Berritzenekin jar zaitezke harremanetan 943 85 11 00 telefono zenbakian (Alazne Larrañaga).


Arana kaleko bizilagunak saretu egin dira auzoa biziberritzeko asmoz

Jose Martin Arana kaleko bizilagunek elkarren arteko harremanak estutu nahi dituzte etorkizunean ekintzak antolatu eta auzoa biziberritzeko. Kultur ekintzen bidez auzoa herrira gerturatu nahi dute, Arana kalea Beasain erdigunean egon arren.Auzotarrak jakitun dira Arana kaleak ospe txarra duela Beasainen, eta «ghettizazio» arriskua ikusten dute. Aspalditik datorren auzia da: 1936ko gerrak gogor kolpatutako eremua izan zen, langile auzoa zelako; frankismo garaian ere jazarpena gogorra izan zen; eta 1980. hamarkadan droga trafiko handia egon zen: «Jada gainditu ditugu arazo horiek, baina markatuta jarraitzen dugu», salatu du Salus Gutierrez auzokideak. Estigmatizazio horrek zaildu egiten du auzoaren integrazioa Beasainen.Auzokideek barrutik aldatu nahi dute egoera, elkarrekin guztientzako moduko ekintzak sortuta. Saretze prozesuan dira oraindik. Talde eragilea duela bi urtetik ari da elkartzen, baina orain irismena handitu egin nahi dute. Beasaindar orori dei egiten diete prozesuan parte hartzeko. Ez da lan erraza izaten ari. Auzoa «alboratuta» dagoenez beraien asmoen berri jende gutxik duela kexu dira, eta jakiten dutenek ez dutela gerturatu nahi estigmatizazioagatik. Gainera, bizilagunen arteko harremanak ere ez dira sendoak, jendearen joan-etorria handia delako. «Etxeak duela ehun urte baino gehiago egin ziren. Eraikuntza onak dira, baina gabeziak dituzte», azaldu du Gutierrezek. «Komunak gerora jarri behar izan genituen, eta askok ez dute igogailurik». Hala, alokairuak merkeak dira eta gutxi dira bertan errotzen direnak. 100 etxebizitza inguru daude auzoan eta 500 pertsona biziko direla diote auzokideek, boteprontoan.Festak, gogoanEtorkizunean egin nahiko luketen ekintzetako bat auzoko festak dira. Arana kaleak festa propioak zituen iraganean, irailean. COVID-19ak, ordea, asmoak hankaz gora jarri dizkiete.Iaz hasi ziren giroa berotzen eta auzoko helduenari omenaldi txiki bat egin zioten. Aurten ere eutsi nahi diote omenaldiari, intimitatean eta segurtasun neurriak bermatzen bada ere.


Parte Zaharraren egoerari buruzko gogoeta piztu nahi du auzo elkarteak

Parte Zaharreko kaleak, beteta. (Argazkia: irutxuloko Hitza)

Parte Zaharrean Bizi auzo elkarteak mahai inguru egingo du bihar, asteartea, San Telmo Museoan (19:00). Auzo elkartea kezkatuta dago Parte Zaharrean bizi duten egoera dela eta, eta egunerokoan bizilagunek sufritzen dituzten arazo eta eragozpenen inguruko gogoeta piztu nahi du: zarata handia, leku publikoen okupazio pribatua, kaleak kontsumo-leku bihurtzea… Aste Santuan turisten uholdea nabarmena izan dela azaldu du, eta udan arazoa areagotu daitekeela ikusita, hausnartzeko eta egoera aztertzeko deia egin du. Herritarrak gogoeta egitera eta elkarrizketara deitu ditu auzo elkarteak, eta mahai ingurura gonbidatu ditu.

Gainera, arazo hauek beste hirietan nola bizi dituzten azalduko dute hainbat ordezkarik: Bilboko Alde Zaharreko Bihotzean auzo elkarteak eta Iruñeako Alde Zaharra elkarteak, besteak beste. Halaber, udal gobernuko EAJko alderdikide bat gonbidatu dute, Parte Zaharreko gaiekiko jarrera eta asmoak azaltzeko.


Nork esan zuen geomorfologia aspergarria zela?

Ez ohiko moduan jaso zituzten eskolak.

Egunerokotik ihes egiteko formulak bilatzearen erronka zerbait humanoa da. Pertsonek ez ezik, lantoki edo ikastetxeetan ere izaten da errutinari sendabidea jarri nahi diotenak.

Hala egin zuten, pasa den astean, Elizalde Herri Eskolan. Ikasle baten guraso bat irakasle lanetan aritu zen; geomorfologia eskolak jaso zituzten Lehen Hezkuntzako seigarren mailako ikasleek.

Elizalde Herri Eskolako zuzendaritzak jakinarazi duenez, azalpen onak eman zituen astebetez irakasle lanetan aritu denak. Horrez gain, ikasgeletan giro ona egon zela ziurtatu dute. Argazkietan ikus daitekeenez, ez ohiko formatuan eman zituzten eskolak. Ziur pasa den asteko esperientzia berriz ere errepikatuko dutela. Nork esan zuen geomofologia aspergarria zela?


Itsaso txarra, etsai edo lagun

Getxon dira gaur Eusko Label, Euskotren eta KAE 2 ligetako estropadak, eta eguraldi txarra iragarri dute


Aierraren arrasto sakona

Altsasuarren artean hala dela nabarmen gelditu zen ostiralean, Marino Aierraren alaba Teresak emandako hitzaldian. Iortia kultur guneko areto nagusia txiki gelditu zen. Aierrak Argentinan bizitakoaz hainbat argibide eman zituen Teresak. Galde-erantzunen tartea ere izan zen. Katarkikotik eta hunkigarritik asko izan zuen hitzorduak. Teresa emozioetan gora egin zuen ikusirik aitak Altsasun utzi zuen itzal handia, hamarkadetan itzali ez dena. Hitzaldia Enrike Zelaiaren doinura abestutako Erkudengo Ama kantua abestuz despeditu zen.


Vettel, hasi eta buka

Irteera araudiaren aldaketak guztiz itxuraldatu zuen Hungariako Sari Nagusia lehen itzulian, eta hortik aurrera Ferrari taldeko gidari alemaniarra eroso aritu zen.

Zaleak bereganatzeko moduko lasterketa izan zen herenegun Hungarian jokatutakoa. Ferrarik Silverstonen galdua zuen abiadura aurkitu zuen, Mercedesek larunbateko indarra galdu zuen erritmo berean. Sebastian Vettelek (Ferrari) ez zuen hutsik egin, itzuli guztiak buruan eman izanak erakusten duen moduan. Ostera, Ferrari autoak izan zituen hutsak, baina guztiak Kimi Raikkonenen autoan gertatu ziren: ostiralean, aurreko aleroiak kale egin zuen; larunbatean, galera hidraulikoa pairatu zuen, eta igandean, azkenik, MGU-K unitateak kito egin zuen. Datorren urterako postua mantendu nahi duen gidari batentzat ez du asko laguntzen halako asteburu zailak.

Vettelen mailak ez du zalantzarik sortzen, edonor ez baita Ayrton Sennaren 41 garaipenak berdintzeko gauza. Txapeldun alemaniarrak, gainera, brasildarrak baino lasterketa gutxiago korrituta lortu du zifra hori berdintzea. Galdera gehiago eragiten ditu Mercedesek. Lewis Hamiltonek bere ibilbideko lasterketarik eskasena osatu zuen, berak ere onartu zuenez. «Une oro bi aukera zeudela zirudien, eta beti okerrekoa hartzen nuen». Etengabe borrokatu zen, ikuskizuna emanez, baina eraginkortasun gutxirekin. Nico Rosbergena okerragoa izan zen, azken itzulietako arazoa kenduta ez baitzuen bestelakorik izan, baina inoiz ez zuen Ferrarien aurka egiteko imintziorik egin.

Irteerak goitik behera baldintzatu zituen hurrengo 69 itzuliak. Gidariei garrantzi handiagoa emateaz gain, ikuskizunerako hobekuntza galanta izan zen FIAren erabakia. Guztiak ariko dira orain sistema fintzen, ia lehengo mailara itzultzeko. Bitartean, lasterketek erabateko itxura aldaketa izan dezakete, batez ere geldialdi bat baino gehiago behar direnetan. Arrisku bakarra dago: elektronikari esker, irteerak ia automatikoak ziren, eta autoari motorra ez gelditzeko sistemak zeuden. Orain, litekeena da autoren bat irteeran geldirik gelditzea. Kasu horiek oso egoera arriskutsua sortzen dute, zoritxarrez lehen gertatu direnak. Pentsatzekoa da FIA horretaz jabetu dela.


Alde Zaharreko ondarea eta Inaziotar guneak ezagutzeko beste bisita gidatu bat antolatu dute, zapaturako

18:00etan abiatuko dute bisitaldia, Plaza Txikiko Turismo Bulegotik. Abuztuan egindako hiru saioen harrera ikusita, bisitekin jarraitzeko asmoa azaldu du Udalak.

Joan den abuztuan, Azpeitiko Alde Zaharraren ondarea eta Inaziotar guneak ezagutzeko hiru bisita gidatu antolatu zituen Udalak, herriko Turismo Bulegoaren bidez. Joan den hilaren 3an egin zuten aurrenekoa, eta 7an eta 10ean beste biak.

Abuztuko bisitek izandako harrera ikusita, horrelako saio gehiago egiteko asmoa azaldu du Udalak. Horrela, zapatuan, irailak 17, egingo dute laugarrena. Parte hartu nahi dutenek 18:00etan dute hitzordua, Plaza Txikian dagoen Turismo Bulegoaren atarian.


#EtxeanJolas saioaren hemezortzigarren atala: etxean egin daitezkeen zenbait jolas

Konfinamendu egoera dela eta, Azpeitiko haurrei eta horien gurasoei egunak pixka bat arintzeko asmoz #EtxeanJolas egitasmoa jarri dute martxan Urolako Komunikazio Taldeak eta Azpeitiko Udaleko Gazteria Sailak elkarlanean. #EtxeanJolas egitasmoaren barruan, Azpeitiko Txiki-Txoko eta Iturritxiki ludoteketako hezitzaileek haurrentzako hainbat bideo egingo dituzte, eta saio horietan etxean egin daitezkeen eskulanak, asmakizunak eta jolasak proposatuko dituzte, besteak beste. Gaur, astelehena, Txiki-txoko ludotekako hezitzaileek etxean egin daitezkeen zenbait jolas proposatu dituzte, #EtxeanJolas egitasmoaren hemezortzigarren saioan.

Bidali zuen argazkiak eta bideoak

Aurrerantzean, #EtxeanJolas egitasmoaren barruko saioetan egindako jolasak, eskulanak eta bestelakoak etxean egiten dituzten lagunek argazkiak bidaltzeko aukera izango dute, ondoren Uztarrian argitaratzeko. Bertan proposatutako ekintzez gain beste hainbat jolas eta eskulan proposatzeko aukera ere izango dute. Horretarako, argazkiak eta bideoak honako telefono zenbaki hauetara bidali beharko dira: 680 19 88 63 (Iturritxiki) eta 680 22 92 81 (Txiki-txoko).

Egunero 16:00etan eskainiko dute #EtxeanJolas saioa Uztarria.eus-en. Egitasmoaren helburua da haurrek ludoteketan egin ohi dituzten ekintzak herriko etxeetara gerturatzea, egunak pixka bat dibertigarriago egiteko.


‘Crowdfounding’-a, Umamaren proiektu berria finantzatzeko bidea

Euskal gabon kanten moldaketekin osatuko dute hirugarren egitasmo hau bilduko duen diskoa

Gero eta gehiago dira, herritarren finantziazioaz aurrera eramaten diren proiektuak; crowdfounding-a deritzon sistema hau aukeratu dute, Juantxo Zeberio buru den Umama proiektuko hirugarren lana argitaratzeko. Gaur irekiko dute diru laguntzak emateko epea, eta 40 egunez zabalik izango da.

2003an plazaratu zuten, lehenengoz, Umama egitasmoa, Umama!! diskarekin, eta 2007an bigarren lana iritsi zen. Juantxo Zeberio piano jotzaile eta musikagileak sorturiko proiektua da, eta besteak beste, abesbatza eta jazz laukotea uztartuta sorturiko lana da.

Hirugarren diskoa honetarako, Eguberri Umama- Basque Christmas Songs titulua aukeratu du Zeberiok: «Txiki-txikitatik etxean eta kalean entzun eta abestu ditudan gabon kantak hartu ditut lehengai gisa; moldaketak egin eta neronek entzun nahi nituzkeen moduan grabatzea da asmoa, zuzeneko emanaldiak ere eskainiz».

40 eguneko ‘crowdfounding’-a

«Gaur egun bizi dugun egoera ikusirik, crouwdfounding sistema hautatu dugu proiektua finantziatzeko, Verkami plataformaren bidez», dio Juantxo Zeberiok.

Finatziazio sistema honetan, proiektuko arduradunek nolabait saritzen dituzte egitasmoaren alde diru kopuru bat eman duten guztiak, disko, sarrera eta halakoekin. Guztira, 6.000 euro eskatzea erabaki dute, eta gaurtik hasi eta 40 egunez lagundu ahal izango da Eguberri Umama proiektua. Crowdfounding-ean bildutakoa honako gastuetarako erabiliko dute, besteak beste: Elkar estudioen alokairua diskoa grabatu, nahastu eta masterizatzeko; soinu teknikarien soldatak; musikariak ahal den neurrian ordaindu; 1.000 diskoren kopia fisikoak nahiz diskoaren diseinua; .

Zeberio zuzendariak azaldu duenez, «eskatutako kopuruak ez du egitasmo guztia finantziatuko», eta bestelako finantziazio bideak ere irekitzen saiatuko dira. 40 egun hauetan abesbatza musika eta jazza uztartzen dituen lan hau diruz lagundu nahi duen edonork, www.verkami.com web ataria bisitatu beharko du, eta bertan Eguberri Umama proiektua bilatu.

Herritar orori zabaldutako finantziazio sistema den arren, arduradunak bereziki gogoratu dira aurreko Umamaren diskoak gustuko dituztenekin, abesbatza nahiz jazz musika maite dutenekin, eta baita Eguberrri Umama diskoa esku artean izan nahi luketenekin ere.

Horren harira, eta oraindik errepertorioa behin-behinekoa den arren, dagoeneko hainbat kanturen moldaketak eta partiturak bukatu ditu Juantxo Zeberiok: Ator-Ator, Noel-Noel, Mesias Sarritan, Oi Betleem, Santus, Elurra mara-mara, Izar baten gainean, Orbelak airez aire, Aleluya eta Izar txuri-txuri bat.


Musika, dantza eta bitxigintza tailerra, larunbatean

Udaberriarekin batera, Sagardoaren Lurraldeko sagarrondoak lorez gainezka dira eta sasoi hau ospatzeko, hainbat ekitaldi antolatu dira Sagardoetxean. Antolatutako ekimenen artean, azpimarratzekoak dira udaberriko Sagardoetxeako bisitak eta larunbatean antolatu diren jarduerak Sagastiak Loretan 2017 ekimenean.

Garai honetan polinizazio prozesuaren inguruko azalpenak ematen dira museoan bertan, sagardoaren ekoizpenaren alderdi ezezagun bezain garrantsitsua dena, eta bisitariek sagarrondoek eskaintzen duten paisaiaz gozatzeko aukera izaten dute, naturarekin kontaktuan.

Bisita gidatu hauetaz gain, larunbatean maiatzaren 6an jarduera ezberdinak ospatuko dira eta bi dira nabarmentzekoak.

Loreekin egindako bitxigintza tailerra 12:00etatik 13:30etara

Loreekin egindako bitxigintza tailerra antolatu da eguerdiko 12:00etatik 13:30etara. Eskumuturrekoak egiteko, sagastien loraldia ospatzeko edota loreekin apaingarriak egiteko familientzako tailerra ospatuko da Sagardoetxean Idoia Lizeaga bitxigilearen eskutik.

Jarduera doakoa izango da, baina aurrez izena ematea beharrezkoa da. Izen-emateak: info@sagardoetxea.com edo 943 55 05 75 telefono zenbakian.

17:00etan ‘Inaxiren istorioak’ ikuskizuna sagastian

Arratsalden erreleboa, 17:00etan, musika, dantza eta antzerkia uztartuko dituen Inaxiren istorioak ikuskizunak hartuko du Sagardoetxeako sagastian. Ikuskizun honetan Astigarragako hainbat talde kulturaletako haurrek parte hartuko dute: Norberto Almandoz Musika Eskola, Astigarragako Antzerki Eskola eta Astigar E.O.E.ko dantzariak.

Maiatzaren 18an, Museoen Nazioarteko Eguna

Maiatzaren 18an, Museoen Nazioarteko Eguna ospatuko da Sagardoetxean eta arratsaldean zehar, 16:00etatik 19:30etara bitartean, Sagardoetxeako baratzako eta sagastiko lanak egingo dira familiekin, besteak beste: landaketak, belar txorrokoak, txorimaloak, txorientzako kaiolak...

Aurten, ospakizuna aste guztira zabalduko da eta Sagardoetxeako baratza lantzen lemapean, lan ezberdinak egingo dira.


Ordizian desagertu zen 82 urteko gizonezkoa aurkitu dute

Dirudienez, gizonezkoa erori egin zen, eta kolpe batzuk ditu horren ondorioz. Hipotermia sistomak ere badituenez, Zumarragako Ospitalera eraman dute.

Asteazkenean Ordizian (Gipuzkoa) paseatzera Joan eta desagertu egin zen 82 urteko gizonezkoa asteazken honetan aurkitu dute, kolpe batzuekin eta hipotermia sintomekin, erorketaren ondorioz. Halere, osasuntsu dago, Herrizaingo Sailak jakitera eman duenez.

Gizonezkoa 16:30ean aurkitu du trenbide inguruan bilaketa lanak egiten ari zen udaltzain batek, Ordiziako Guardia Zibilaren kuartelaren ondoan.

Gizona etxera itzultzen ez zela ikusita, familiak abisua eman zion Ertzaintzari. Abisua jaso eta gutxira hasi ziren gizonaren bila, Ertzaintzako, Gurutze Gorriko eta DYAko kideak. Goizaldean gizona bilatzeari utzi diote, eta gaur goizean, ekin diote berriz ere bilaketa lanari, Eusko Jaurlaritzako Larrialdietako tekniko baten gidaritzapean.

Oianguren parke naturalaren inguruan izan dira gizona bilatzen, inguru horretan ibiltzen baita normalean. Dirudienez, etxetik irten zen unean makila bat zeraman eskuan.

DYAk jakinarazi duenez, hainbat boluntario batu dira bilaketa lanetan, eta Parkinson gaitza du gizonak.

Dirudienez, gizonezkoa erori egin zen, eta kolpe batzuk ditu horren ondorioz. Hipotermia sistomak ere badituenez, Zumarragako Ospitalera eraman dute.


Korurako zuzendari bila

Biyak Bat egoitzako korurako zuzendaria behar da. Orain arte zuzendari lanak egin dituen lagunak erretiroa hartzen du. Hau dela eta, Biyak Batetik lan hau egin dezakeen herritarren bila dabil. Interesa dutenek egoitzara joan daitezke astelehenetik ostiralera 10:30tik 12:30era, 943 36 39 64 zenbakira deitu edo biyakbat@gmail.com helbidera idatzi.


Leioa-Logroñes eta Iruñeko pilota jaialdia, gaur, zuzenean, EiTBn

Pilotako Binakako Txapelketako bi partida jokatuko dira: Ezkurdia-Zabaleta / Elezkano II-Rezusta eta Agirre-Iturriaga / Etxeberria-Jaunarena.

Pilota eta futbola eskainiko dituzte eitb.eus-ek eta ETB1ek larunbat arratsaldean.

16:00etan hasita, futboleko Bigarren B mailako Leioa-Logroñes izango da ikusgai aurrena. 29. jardunaldiko partida emango dute Leioako Sarriena futbol zelaitik.

Ondoren, Iruñeko Labrit pilotalekuarekin egingo dute bat ETBko kamerek. Bi partida jokatuko dira bertan: Binakako Txapelketako lehen mailako Ezkurdia-Zabaleta / Elezkano II-Rezusta, lehendabizi, eta promozio mailako Agirre-Iturriaga / Etxeberria-Jaunarena, ondoren.

Miguel Soroa pilota torneoko finalak (12:00, ETB4) eta Aiztondo txirrindularitza probaren laburpena (14:00, ETB4 eta eitb.eus) izango dira ikusgai, larunbateko kirol eskaintza osatzeko.


'Txiki-txiki inda natxiok eta etxea natxiak'

Aho-korapilo itxurako esaldi horretatik abiatu du bertsolariak bere jarduna.

'Txiki-txiki inda natxiok eta etxea natxiak' esalditik abiatuta, txiki izatearen abantailaz aritu da Andoni Egaña bertsolaria 'Amarauna' saioan ''Gai Librean''.


Txorbela otxotea: Suediaren eta Euskal Herriaren arteko zubia

Bi kulturaren arteko topaketa ederra izango da datorren astean Suedian. Euskaldunak eta bikingoak aurrez aurre, euren kultura zabalduz eta uztartuz. "Historia benetan polita da. Txorbelako kide batzuk Donostiako Orfeoiaren bitartez Suediara joan ziren; han harremana, kontaktua egin zuten. Hona etortzeko, haiek ere otxotea sortu zuten, Suedian ez dute-eta horrelako abesbatzarik", kontatu digu Tomas Axpek, Txorbelako kideak.

Stockholmeko operako abesbatzako profesionalek propio osatutako otxotea iaz sanjuanetan izan genuen Arrasaten, Txorbelak antolatuta. "Domekan gu joago gara Suediara. Bi kontzertu emango ditugu: 26an, Visbyko St. Nicolai elizan eta 27an, Stockholmeko St. Jacobs elizan. Gure artean sekulako giroa daukagu, oso pozik gaude, otxoteko partaideez gain, gure lagun minak ere etorriko dira-eta Suediara; ilusioz gaude".

Otxotearen ezaugarrien gainean galdetu diogu Axperi: "Zortzirekin funtzionatzea zaila da; normalean, 11-12 lagunek osatzen dute. Lau ahots motak osatzen dute: baxua, baritonoa eta lehen eta bigarren mailako tenoreek, hain zuzen".

Euskal kantu tradizionalak dituzte oinarri. "Hemengo kantuekin hasi ginen, baina gure errepertorioa asko zabaldu da. Beste hizkuntza batzuetan ere kantatzen dugu; egun, 80 kantu ditugu", azaldu digu Axpek. Suediarako aukeraketa egitea zaila izan dela dio. "Varangoi abesbatzarekin batera abestu behar ditugu sei bat kantu; horregatik, euskaraz, gaztelaniaz, latinez, suedieraz eta frantsesez ikasi behar izan ditugu kantuak".

Zuzendariek egin dutela aukeraketa azaldu digu: "Elizako errepertorioa, munduko kantuak eta nork bere herrialdeko kantuak eskainiko ditugu". Izan ere, otxoteak horregatik dira ezagunak, bertako kantuak zabaltzeagatik. Hala, bikingoak Boga boga, Maitia nun zira, Azokan, Ai Ama Euskalherria eta Goizeko izarra kantuen olatura igoko dira, Suedia euskaldunagoa eginda. Zuzendari lanetan Jabier Alberdi eta Bo Wannefors arituko dira.

Txorbela, tradizioari eutsiz

"Ezkutuan dagoen abesbatza mota da; bailaran oso gutxi daude. Otxoteak Arrasaten orain dela 40-50 urte puri-purian zeuden.Guk elkartzea erabaki genuen orain dela lau bat urte; lehengo tradizio hori errekuperatu nahi izan genuen hainbat abesti gal ez zitezen", azaldu digu Axpek.Jendeak emandako berotasunarekin harrituta daudela ere kontatu digu: "Oso harrera ona izan dugu, harrituta gaude jendearen erantzunarekin, oso pozik".

-----------------

Mikeli Wannefors (antolatzailea): "Bi kulturaren arteko loturaren erakusle dira zuzenekoak"

Mikeliren aita da Varangoi otxote suediarraren zuzendaria. Euskal Herrian bizi da eta primeran ezagutzen ditu gure ohiturak eta hizkuntza.

Euskal kultura Suedian zabaltzen ari da. Oso polita da hori ikustea. Suediarrek ez zuten ezagutzen otxotea. Gure bi kulturen arteko lotura da.

Euskaraz egingo dute? Euskaraz eta suediarrez kantatuko dute. San Nikolai eliza garrantzitsua berritu egin dute, eta otxoteen kontzertua estreinaldia izango da.

Errepertorio kuriosoa. Euskarazko ahoskera asko landu dute suediarrek, eta alderantziz. Stockholm hiriburuaren erdian bi hizkuntzak entzuteko irrikaz gaude.

-----------------

Suediako euskal elkartea: Gonbidapena Suedian bizi diren euskaldunei eta euskal elkarteko kideei –60 lagun ingururi– egin diete; Arrasateko Txorbela otxoteak eta Stockholmeko Varangoi otxoteak elkarrekin eskainiko duten bi kontzertuetarako gonbidapenak dira, hain zuzen ere. Visbyn eta Stockholmen bertan izango dira emanaldiak. "Oso berezia eta hunkigarria" izango dela azpimarratu digute bi otxoteetako kideek.


Kimuetatik hazi da Oihaneder

Gasteizko Oihaneder Euskararen Etxearen bosgarren urteurrena ospatzeko ekitaldian euskaltzale ugarik hartu dute parte. Elkarlana, sorkuntza eta parte hartzea izan dira oinarrietako batzuk.


Ezker abertzalearen ustez, Conde Pumpidok onartu du hauteskundeak "iruzurra" direla

Ezker abertzaleko bozeramaile Pernando Barrenak gaur esan duenez, "Candido Conde Pumpidok atzo inplizituki onartu zuen bere jokabidearekin eskubideak urratzen dituela eta hauteskundeak hasieratik iruzurra direla”.

Izan ere, Abertzale Sozialista izeneko hautesle elkarte guztiak eta EAE-ANVko 133 zerrenda baliogabetzeko eskatu, eta Espainiako Justiziak guztiak atzera bota ostean, egoerak atzerabueltarik ez duela jakinda, honakoa esan zuen atzo Candido Conde Pumpido Espainiako fiskalburuak: "Agian, urrutiegi joan gara, baina galbahea pasatu du". Erabakiak herri batzuk hautagaitzarik gabe uztea ekarri du.

Barrenak eskerrak eman dizkio Espainiako fiskal nagusiari, “estatuaren jarrera zein izan den azaldu duelako”. Gainontzeko alderdiei galdetu die ea hauteskundeen ostean “ezer gertatuko ez balitz bezala” karguak hartuko dituzten. Ezker abertzaleak "uneoro" salatuko ditu “Guantanamo elektorala kudeatzen duten pertsona eta alderdiak".

Milaka pertsonen eskubideen "urraketa"

Rafa Diez LABeko idazkari nagusiak milaka pertsonen" eskubide zibil eta politikoak urratu" direla salatu du, eta erabaki politikoa izan dela aldarrikatu du. Haren hitzetan, "PSOEko Gobernuaren eta bere aliatu EAJren artean harturikoa izan da". Alderdien Legearen aurka daudela dioten alderdiek azken erabakiak "normaltasunez" eta "hoztasunez" hartu dituztela nabarmendu du Diezek.

ELAko idazkari nagusi Jose Elorrietaren ustez, "horrelako gauzak Espainian eta inolako izaera demokratikorik ez duten herrialdeetan baino ez dira gertatzen". ELAko buruari "txistea" iruditu zaio Conde Pumpidok esandakoa.


Hondartzen denboraldia hasi da Bizkaian

Bakio, Plentzia eta Arriatara-Atxabiribil hondartzek EMAS ziurtagiria lortu dute, EBk ematen duen ingurumen arloko aitorpen nagusia, eta Gorlizek kalitatearen Q-a.

Bizkaiko Foru Aldundiak 5,6 milioi euroko aurrekontua prestatu du aurten hondartzak ahalik eta baldintza onenetan izateko. Ostegun honetan eman diote hasiera hondartza denboraldiari, eta, egunero, 300 bat pertsona arduratuko dira Bizkaiko hondartzak zaintzeaz. Zehazki, 173 sorosle, 89 garbitzaile eta 30 hondartzain arduratuko dira zeregin horretaz.

Uda honetan, plastikoak birziklatzeko 15 edukiontzi gehiago jarriko dira, Bizkaiko hareatzetako garbitasuna hobetzen laguntzeko.

Egunero 88 sorosle arituko dira lanean, 24 sorospen-postutan banatuta. Erreskaterako eskura izango duten materiala hondartza bakoitzaren ezaugarrien araberakoa izango da, baina, batik bat, 4 salbamendu-ontzi, uretako 4 motor, erreskaterako 3 quad, 9 buggy eta 40 desfibriladore izango dituzte.

Halaber, 30 hondartzain arduratuko dira hareatzetan segurtasuna bermatzeaz, eta elkarlan estuan arituko dira Salbamendu eta Sorospen Zerbitzuarekin, Udaltzaingoarekin eta Ertzaintzarekin.

Garbitasunari dagokionez, aurten 89 langile egongo dira. Bizkaiko hondartzak ahalik eta garbien egoteko, kamioiak, traktoreak, harriak kentzeko makinak eta zisternak izango dituzte erabilgarri.

Aurtengo aurrekontuaren zatirik handiena (ia erdia, 2,2 milioi euro) garbitasun-lanetara bideratuko du Bizkaiko Foru Aldundiak. Lan horiek urte osoan zehar egiten dira, denboraldia hasten denean hondartzak ahalik eta baldintza onenetan izateko.

Bizkaiko 15 hareatzek Kalitate eta Ingurumeneko ISO ziurtagiriak lortu dituzte. Gainera, Bakio, Plentzia eta Arriatara-Atxabiribil hondartzek EMAS ziurtagiria eskuratu dute (Europar Batasunak ingurumen arloan ematen duen aitorpen nagusia), eta Gorlizek, kalitatearen Q-a.

Gorlizko hondartza (Bizkaia). Argazkia: Carlos Merino Silva


Lezamako lasterketan izena ematea

Irailaren 1ean zortzigarren aldiz egingo dira Lezamako mugetatik mendi ibilaldia eta mendi lasterketa. Han parte hartzeko izena emateko epea uztailaren 1ean zabalduko da. Izena ematea www.lezamakomugetatik.com webgunean egin behar da. Parte-hartzaileek 25 kilometroko ibilbideari egin beharko diote aurre eta 1.000 metro igo beharko dute. Ibilaldia goizeko 8:30ean hasiko da, eta lasterketa, 10:00etan. Ibilaldi txikiari ere goizeko 10etan emango zaio hasiera. Bestalde, aipatu beharra dago aurreko urteetan Lezamako mugetatik proba antolatu duten taldeak batu direla elkarte berri bat osatzeko: Mugetatik lezamar kirol kluba.


Bergarako Udalaren osoko bilkura, 2016-02-29

Gai-zerrendako puntuen artean, nagusia 2016ko udal aurrekontuarena izan zen. Aurrekontua Gobernuko alderdien aldeko botoarekin onartu zen; oposizioko alderdiek kontra bozkatu zuten.


Geroa, egonkortasunari lotua

Al-Assad aise gailendu da Siriako presidentetzarako bozetan. Erbesteko oposizioak antzerkitzat jo ditu hauteskundeak.


Ixabel Agirresarobe, kontu kontari gaur Santuenean

Oporretako azken txanpan dira haur eta gaztetxoak. Honako hauek azken egunak dituzte, eguberriotan antolatu diren ekintzetan parte hartzeko. Astelehen honetan, Gaztelekutik Urdaiagara irteera antolatu dute DBH3 taldekoekin. Eguerdiko 12:00etan dira abiatzekoak. Ekintza honekin borobilduko dute, azken asteotarako antolatu dituzten ekimenak. Besteak beste, Txuri Urdinera joan dira, baita ETB-ko "Gu ta gutarrak" saioa ikustera ere. Bazkari elegantea ospatu dute, Santo Tomas Festarekin batera.

Ixabel Agirresarobe Santuenean

Gaztelekuak antolaturiko hitzorduaz gain, arratsaldeko 17:00tik aurrera, Ixabel Agirresarobe kontu kontari ariko da, Santueneko ludotekan. Ipuin kontaketa saioaren ostean gainera, txokolate gozoa dastatzeko aukera izango da bertan.


Gaur hasiko da Getariako Euskal Astea

Dena prest dute Getarian Euskal Asteaz gozatzeko. Aurreko urteetan bezala, oraingoan ere dantza eta musika izango dira protagonista nagusiak, baina aurtengoan bada berrikuntza nabarmen bat; izan ere, igandean Ekoizle Txiki eta Jasangarrien San Prudentzioko I. Azoka egingo dute herriko auzo horretan. Berez orain hilabete egitekoak ziren azoka, San Prudentzio jaietan hain zuzen, baina pandemiak derrigortuta atzeratu egin behar izan zuten, eta orain Euskal Astearen barruan ospatuko dute.

Hemezortzi ekoizlek hartuko dute parte bertan, eta Ekaitz Esteban zinegotzia eta auzoko bizilaguna pozik da kopuru horregatik ez ezik, baita egongo den “aniztasunagatik” ere. Izan ere, askotariko produktuak egongo dira bertan: ogigintzan, ardogintzan, gaztagintzan, arropagintzan, pitxigintzan eta barazkigintzan dabiltzan ekoizleak bertaratuko dira, besteak beste.

Gaur arratsaldean hasiko da Euskal Asteko egitaraua:

Maiatzak 27, osteguna

Euskarazko film laburren emanaldia, 19:00etan hasita, Iturzaeta aretoan. Ikusi hemen filmeen zerrenda. Gonbidapenak Turismo Bulegoan daude eskuragarri.

Maiatzak 29, larunbata

-09:00. Gazte Alaiak taldeko txistulariak ibiliko dira kalez kale.

-10:00. Musika Eskolako trikitilari eta pandero joleak kalez kale.

–19:00. Gure Txeru helduen dantza taldearen emanaldia. Iturzaeta aretoan. Gonbidapenak Gure Txerun eskuratu behar dira.

Maiatzak 30, igandea

-10:00-14:00. Ekoizle Txiki eta Jasangarrien San Prudentzioko I. Azoka, San Prudentzio auzoan. Hiru proiektu ere aurkeztuko dituzte goizean zehar. 11:30ean Ametsola Etxalde Ekologikoak emango ditu azalpenak; 12:15ean Euskal Lupuluaz ariko dira hizketan; eta 13:00etan, berriz, Biba Ardoak zer den azalduko dute.

-19:00. Errimak bi oinetan ikuskizuna. “Dantza berriak bertsoei jarriak”. Iturzaeta aretoan izango da, eta sarrerak bost eurotan daude salgai Turismo Bulegoan.


Ibaizabal argitaletxearen iraileko liburuak badu irabazlea

Liburua EiTBren edozein egoitzatan jaso daiteke, azaroaren 28a baino lehen, aurretik adostuta.

Hilero bezala, Ibaizabal argitaletxearen liburu bat zozkatu dugu aurreko hilean urteak bete dituzten HIRU3ko kideen artean.

Abuztuko irabazlea Xabier Ruiz Leon da, eta Banpiroen hiria liburua jasoko du.

Zorionak, Xabier!

Saridunak EiTBren egoitzetako batean jaso ahalko du bere oparia, azaroaren 28a baino lehen, aurretik adostuta.


Bailarako bi ikastetxe saritu dituzte ‘Zure bazkaria ez da hondakin bat’ bideo lehiaketan

Arrasate Institutua eta Oñatiko Zuazola Larraña ikastetxea dira sarituak. Eusko Jaurlaritzak antolatu du lehiaketa, gaztetxoek elikagaiak hondakin ez bihurtzeko proposamenak bideoan jasotzeko helburuarekin. Gaur, 18:00etan, egingo da sari banaketa ekitaldia, Bilboko Bizkaia Eraikineko auditorioan.

Eusko Jaurlaritzako Ingurumen eta Lurralde Politika Sailak Hondakinak Prebenitzeko Astearen haritik antolatutako lehiaketa da, 12 eta 18 urte arteko ikasleei zuzendua, eta gaztetxoek elikagaiak hondakin ez bihurtzeko proposamenak bideoan jasotzea helburu duena.

Zure janaria ez da hondakin bat lehiaketa lehenengo aldiz egin da aurten eta asmoa da urtero antolatzea. Aurtengo lehiaketaren helburua izan da hiritarrak, bereziki gazteenak, sentsibilizatzea sortzen dugun janari-hondakinen kopuru handiari buruz.

Gipuzkoako ikastetxeak garaile

Irabazleak erabaki dituzte jada eta arratsaldean banatuko dituzte sariak: Gipuzkoako ikastetxeetako gazteek jasoko dituzte guztiak; bost, orotara.

Hain zuzen ere, epaimahaiak hiru proiektu saritu ditu: Lanbide Heziketa kategorian, Easo Politeknikoko ikasleak izan dira irabazle; DBH kategorian, Andoaingo Aita Larramendi ikastolakoak; eta Batxilergoan, Arrasate Institutukoak (goiko bideoa da eurek aurkeztutakoa). Hiru sariok Arabako, Bizkaiko eta Gipuzkoako Ingurumeneko zuzendariek banatuko dituzte.

Sare sozialetan boto gehien jasotako bideoari emandako sariak, bestalde, Andoaingo Aita Larramendiko eta Oñatiko Zuazola Larraña ikastetxeko ikasleek jasoko dituzte (Zuazola Larrañakoen bideoa ikusteko, egin klik hemen). Eusko Jaurlaritzako Ingurumeneko zuzendariak emango ditu bi sari horiek.

Era berean, Hondakinak Prebenitzeko Astean parte hartuko duten erakundeei diploma emango diete. Sari eta diploma-banaketa Bilboko Bizkaia Eraikineko auditorioan izango da, gaur, 18:00etan.

"Kontzientziazioa zabaltzen"

Gipuzkoako Foru Aldundiko Ingurumeneko eta Obra Hidraulikoetako zuzendari Ainhoa Iraolak poza agertu du Zure janaria ez da hondakin bat lehiaketako saritu guztiak Gipuzkoako ikastetxeak direlako: "Argi dago kontzientziazioa zabaltzen ari dela Gipuzkoan; gero eta garbiago dugu ezin dugula xahutu eta baliabideak aprobetxatu behar ditugula, baita jana bera ere. Ikastetxeetan ere lan polita egiten ari dira hondakinen alorrean, sentsibilizazioa eta jardunbide egokiak ikasleen artean zabaltzen. Joera horren erakusle dira sariak".

Iraolak sentsibilizazioaren garrantzia nabarmendu du, batez ere, ikasleen kasuan, haiek osatuko dute-eta etorkizuneko jendartea: "Ikasleek ohitura egokiak ikasi eta praktikara eramaten badituzte, aurrerapauso handia emango dugu geroari begira".


Jesus Garcia aske, Frantzian bete zuen zigorra kontuan hartu ostean

'Langraiz Bide'ko presoa eguerdian atera da espetxetik, Auzitegi Nazionalak Frantzian bete zuen lau urteko kartzela-zigorra aintzat hartu ostean.

Jesus Garcia Corporales ETAko preso ohia ostiral honetan, eguerdian, atera da espetxetik, Auzitegi Nazionaleko hirugarren sekzioko salak Frantzian bete zuen lau urteko zigorra kontuan hartu eta libre uzteko agindu ostean.

Garcia Corporalesek ETA utzi eta ‘Langraiz Bidea’ izeneko gizarteratze planean sartu zen. 90eko hamarkada hasieran ETAren ‘Madril’ taldeko kide izan zen, Maria Soledad Iparragirre ‘Anboto’ edo Jose Javier Arizkuren ‘Kantauri’ ETAko kide historikoekin batera.

Auzitegi Nazionaleko hirugarren sekzioko salak ekainean adostu zuen Jesus Garciari zigorra murriztea eta orain haren kaleratzea gaur gauzatzea adostu du.

Zigorrak pilatzeko Europa onartutako araudi berria indarrean jarri zenetik, Carmen Gisasola izan zen Auzitegi Nazionalak aske utzitako lehen presoa.


«Erraza da egoera berezi eta konplikatu hauek iruzurrerako aprobetxatzea»

Hainbat neurri hartu dira lantoki askotan, konfinamendu egoera lan-jardunean izaten ari den eraginari aurre egiteko. Askok arriskuan dute lanpostua. ELA eta LAB sindikatuek irregulartasunei adi egoteko gomendatu dute.

‘Telelana’ hitza denon ahotan dabil, Koronabirusari aurre egiteko gobernuek konfinamendu egoera ezarri zutenetik. Hainbat lantokitan etxetik lan egiteko erabakia hartu da. Beste batzuetan, ordea, lantokira bertara joatera behartzen dituzte oraindik langileak. Eta beste kasu batzuetan, lantokiak itxi eta langileak langabezian geratu dira. «Eskubide ugari urratzen ari dira», Uxue Mingo, ELA sindikatuko ordezkariaren esanetan. Ekaitz Telleria, LABeko ordezkariak ere hala azaldu du: «momentuz ez dira asko jaso ditugun ilegaltasunak, baina batzuk egon, badaude».

Adi egon eta nork bere eskubideak ezagutzea beharrezkotzat jo dute bi sindikatuek, eta laguntza eskaini dute. Arreta ematen ari dira telefonoz zein webgune eta email bidez.

Langileen osasun eta segurtasuna, aurrena

«Tristea bada ere, ez-ohiko egoera hau murrizketa eta urraketak egiteko erabiltzen duenik ere bada. Tamalez, eskubide ugari urratu daitezke eta urratzen ari dira», ELAren esanetan. «Hasteko, osasun eta segurtasunerako eskubideak. Guztiok etxeetan egotera behartuta gauden garai honetan, langile asko dago lantegietara deituta. Batzuetan, justifikatuta, oinarrizko baliabideen produkzioan edota bestelako ezinbesteko zerbitzuetan lan egiten dutelako. Baina, beste kasu askotan, ezinbesteko ez diren produkzio sareak martxan daude oraindik. Lehenengo kasuetan, langileen osasuna eta segurtasuna bermatze aldera, neurri eta baliabide guztiak ezartzea eskatu behar dugu. Bigarrenetan, berriz, lantegiak ixtea».

Ildo beretik, LABek ere, bi lan mota bereizi ditu: «ezinbesteko zerbitzuak deitzen direnak, hau da, mediku, erizain, suhiltzaile, garraiolari publiko… eta ezinbesteko ez direnak, hau da, beste edozein aktibitate egiten dutenak. Ezinbesteko horietan behar-beharrezkoa den aktibitatea aktibatu behar da, hau da, gutxieneko zerbitzuak, sektorearen arabera, eta behar diren neurri prebentiboak modu oso zorrotzean hartu. Ezinbesteko ez direnetan, ez lukete lanik egin behar». Lanera joatea «derrigortuta» egongo direnen kasuetarako, protokolo bat martxan jartzea eskatzen du LABek: «Koronabirusari aurre egiteko dagoen protokoloari jarraiki, bere lana utzi edo lanera joan gabe geratzen dena babestuta egotea bermatzeko; lantokietan, Lan Arriskuen Prebentziorako Ebaluazioak eguneratzeko; langile guztiei berehalako informazioa eta formazioa emateko; enpresak protokoloa ezartzeko, langileak jakin dezan zein neurri hartu behar dituen susmagarria den kasu baten aurrean edo benetako kasu baten aurrean; eta arriskua larria eta berehalakoa denean, Lan Arriskuen Prebentzio Legearen 21.2 artikulua jarraitzeko; hau da, lantokian Koronabirusaz kutsatzeko arrisku larria dagoenean langileek lanaldia eten eta alde egiteko, eta gehiengoaren erabakiz, kutsatzeko arrisku larria dagoelako lan jarduera geratzea adosteko».

ERTEekin, «tentuz»

Lanera ez joateak, ordea, ez du esan nahi denek etxetik lan egiteko aukera dutenik, eta LABek salatu du «langile batzuk oporrak hartzera derrigortu» dituztela, eta «hori ilegala» dela. «Beste kasu batzuetan, eszedentzia hartzera edota egun batzuk ordaindu gabeko ‘jai-egun’ gisa hartzera derrigortu dituzte».

Eta hainbat tokitan Aldi Baterako Lan Erregulazioak, ERTEak aplikatzen ari dira. ELAk dio «tentuz ibili» behar dela. «ERTE asko justifikatuak eta neurtuak izango badira ere, beste zenbait kasutan iruzurrezkoak ere izan daitezke, egoeraz baliatu eta denboran luzatutako planteamenduak eginez edota bestelako murrizketak aplikatuz. Aurkitu ditugu, baita ere, oporren inposizioak, behin-behineko kontratuen eteteak... Oso larria da, adibidez, Eusko Jaurlaritzak berak egoera baliatzea Hezkuntzako sukalde eta garbiketan ordezko langile askoren kontratuak bertan behera uzteko. Erraza da egoera berezi eta konplikatu hauek iruzurrerako aprobetxatzea, beraz, adi egon behar dugu eta enpresek zein Administarazioek gauzatutako edozein irregulartasun komunikatu eta salatu».

ERTEak, negoziatu

Lan Erregulazio edo ERTE horiei dagokienez, adostasuna bilatu daitekeela azpimarratzen dute bai LABek eta baita ELAk ere. «Enpresa gehienek martxan jarri duten mekanismoa da ERTEen formula», dio Telleriak. «Kasu hauetan, denboraldi batez eteten zaie kontratua langileei, eta etete-epe hori adostu daiteke. Denbora horretan zehar, langileak ez du lanera joan behar, baina ez du soldatarik jasotzen. Kasu hauetan, langileak langabezia eskatu dezake SEPEn (Estatuko Enplegu Zerbitzu Publikoa)».

Negoziazioaren garrantzia azpimarratzen du Mingok ELAtik ere. «Garrantzitsua da langileei gogoraraztea ERTEaren baldintzak negoziatu daitezkeela, eta horretarako, antolatu eta legez gaindiko neurriak adostu daitezen ahalegina egin behar dugula. Neurriek beti proportziozkoak izan behar dute, eta langile bakoitzaren egoera zaintze aldera, neurri aproposenak hartu behar dira; adibidez, langabezia prestazioa osatzea eska daiteke, besteak beste».

Horren inguruan, ELAtik argitzen dute «ERTEa enpresak berak kudeatzen» duela. «Berak egiten du ERTEa martxan jartzeko eskaria, eta enpresa bera arduratzen da langileen desenpleguaren tramitazioaz. Beraz, langileak kasu honetan ez du tramiterik egin behar». Baina LABek argitzen du «langabezia prestazioa langile bakoitzak eskatu behar» duela, «nahiz eta enpresen laguntzarekin aurreratu daitekeen guztia. Dena den, norbait ERTE batean sartuko balute, eskatu dezala ordua SEPEn, eta dagokion eskaera egin dezala. Behin ERTEan zehaztutako epea igarotzean, langileak beraien lanpostura bueltatuko dira, aurretik zituzten lan-baldintza berdinekin. Ezinbesteko kasuen argudiopean sartzen diren ERTEek ez dute negoziaziorako aukerarik ematen, eta enpresak inposatzen dituen epeen mende gaude. Zaila da hau ondo kontrolatzea, ez baitago negoziatu dezakegunaren esku».

Autonomo eta enpresa txikiekin, zalantzak

Beste bat da autonomo edota enpresa txiki eta ertainen egoera. LABen esanetan, «autonomoak oso egoera zailean daude. Gobernuak beraiek babesteko neurriak ezarri ezean, ez dakigu zein egoeratan amaitu dezaketen». Enpresa txiki eta ertainei dagokienez, berriz, dio «langileen eskubideak bermatu ahal izateko ezarri ditzaketen hainbat neurri» badituztela. «Zaindu behar dute langileek beraien eskubideak ez dituztela galtzen. Badituzte tresnak, eta ezagutzen dituzte».


Dagoeneko kirolak ere badu bere tokia Eltzian

Eltziako kiroldegia zabaldu zuten atzo, astelehena. Gimnasioa eta fitness gela egokitu dituzte bertan; azkena, ekintza gidatuak egin ahal izateko. Aste honetan zehar ate irekiak egingo dituzte, eta instalazio berriak ikusten izan da GOIENA.


Erraldoi txikiak ere badira

Txikitasunean handi izeneko erakusketa prestatu du Jose Luis Intxustik

Txikitasunean handi bezala izenpetu du Jose Luis Intxausti errenteriarrak erraldoi miniaturekin prestaturiko erakusketa. Uda osoan izango da ikusgai Kapitain Etxean.

Leku desberdinetako jaietan protagonista diren erraldoiak biltzen ditu Intxaustik, tamaina txikian. Katalunia, Burgos, Granada, Estatu Frantziarrekoak eta Euskal Herrikoak, hain zuzen. Harri kartoizko, gomazko eta marmolezko piezak dira. 1990ko hamarkadatik biltzen ditu erreplika hauek eta 300 inguru ditu jada etxean. Espainiako Estatuan bigarren bildumarik handiena litzake. Orain, 168 panpina txikiz osatu duen erakusketa erakutsiko dizkio Errenteria-Oreretari.

Uda osoan Kapitain Etxean egongo dira ikusgarri. Ordutegia Jantziaren Zentroak jarritakoa izango da eta larunbata 11:00-14:00 eta 17:00-20:00) eta igandetan (12:00-14:00) ere irekiko dute. Herriko jaiak aprobetxatuz, ordutegia luzatuko dutela azaldu dute, egunero egongo baita zabalik. Eraikin berdinean herriko lehen erraldoiak ere ikusgarri daudela gaineratu dute, 1919.urteko Xanti eta Maialen.


Coraçao Jazz 2012-11-05

Atal honetan Betty Carterren ahotsarekin gozatzeko aukera izanen dugu besteak beste.

On egin!


El Bierzora joateko izenematea

Mendiriz Mendik 4 eguneko irteera antolatu du El Bierzoko (Leon) mendietara, uztailaren 31tik abuztuaren 3ra. Izenematea astelehenean bukatuko da. Prezioa: bazkideek 150 euro; gainontzekoek, 165.


BHKlipeko bideo-lehiaketaren Epaimahaiaren Saria erabakita dago

BHKlipeko bideo-lehiaketaren Epaimahaiaren Saria erabakita dago. Hurrengo asteetan Ikuslearen Saria erabakiko da BHklip blogean botoa emanez.

Ostegunean elkartu zen lau lagunez osatutako epaimahaia, eta dagoeneko erabakita dago zein lanek jasoko duen Epaimahaiaren Saria. Aurten BHKlip bideo-lehiaketan hamahiru lan aurkeztu dira Trukatuta ere berri izenburupean. Debagoieneko DBHko 3. eta 4. mailakoei eta batxilergokoei zabalik egon da lehiaketa.

Epaimahaiaren Saria ez ezik, Ikuslearen Saria ere banatuko dute antolatzaileek. Bigarren sari hori http://blogak.goiena.eus/bhklip/ helbidean bozkatu ahal izango du nahi duen orok maiatzaren 21etik ekainaren 11era bitartean. Bi sarien irabazleek bideo-kamera digital bana jasoko dute. Sari-banaketa ekainaren 13an izango da, Ikastolaren Egunean.

Epaimahaia osatu duen taldea honako hau izan da: Garikoitz Ibarzabal (Arizmendi Ikastolako ordezkaria), Arkaitz Biain (BAGARA elkartearen ordezkaria), Oihane Agirre (GOIENA komunikazio taldeko ordezkaria) eta Amaia Pavon (MUko Ikus-entzunezko komunikazioa graduko irakaslea).


ELAren ustez, autogobernurik ez dago PPren eta PSOEren eskutik

Duela hogei urte egindako analisia berretsi du sindikatuak. Euskal instituzioak "Espainiako Gobernuaren ordezkari huts" direla esan dute.


Gizonezko bat atxilotu dute Tolosan, 26 gramo kokaina eta 1.000 euro edukitzeagatik

Segurtasun Sailak jakinarazi duenez, larunbat arratsaldean atzeman zuten 29 urteko gizonezkoa, droga trafikoa egotzita.

Ertzaintzaren oinezko patruila prebentzio lanetan ari zen, larunbatean, 14:00ak aldera, eta gazte batek ertzainen susmoa piztu zuela azaldu dute, ezkutatzen saiatu zelako. Ertzainek gelditzeko eskatu zioten, eta orduan saiatu zen gizonezkoa ihes egiten.

Gaztea identifikatzeari ekin ziotenean, gizonezkoak berak aitortu zuen droga zeramala, poltsikotik plastikozko poltsa bat ateraz: 20 gramo kokaina inguru zeuden poltsa batean, eta gramo banako beste sei poltsa txiki zeramatzan tabako paketearen barruan. Drogaz gain, gazteak 1.025 euro zeramatzan diru-zorroan.

Horrenbestez, ertzainek 29 urteko gizonezkoa atxilotu zuten, droga trafikoa leporatuta. Atxilotua Ertzain etxera eraman zuten, epaiketaren zain egoteko; atestatua eta atzemandako materiala entregatuko dituzte bertan.


NBEko bi kide bahitu dituzte bart Sudanen

Emakume bat eta gizonezko bat direla jakinarazi dute, nahiz eta ez duten zehaztu nongoak diren.

Sudango ekintzaileek NBEko bi kide bahitu dituzte bart gauean Darfurren (Sudan), hango berri agentziek adierazi dutenez. Gatibuak emakume bat eta gizonezko bat direla jakinarazi dute. Ez dute zehaztu nongoak diren.

4:00ak inguruan -3:00ak Euskal Herrian- lau ekintzailek armadunek UNAMID elkarteko kideak bizi diren lekura sartu eta horietako bi bahitu dituzte, elkarte horretako bozeramailearen arabera.

Uztailaren 3an Irlandako eta Ugandako beste bi emakume bahitu zituzten eremu horretan. Oraindik bahitzaileen esku jarraitzen dute.


ASTEKO AGENDA

Egin klik hemen agenda ikusteko


Ibarguren eta Odriozola garaile Oianguko BTT lasterketan

Goierri Bttlandiak antolatutako I. Oiangu BTT sari nagusian 168 txirrindularik hartu dute parte; lau izan dira emakumezkoak. Antolatzaileak gustura dira emaitzarekinEguraldi eta ingurune paregabearekin, eta txirrindulariak eta ikusleak lagun, arrakastatsua izan zen Bttlandia Goierri taldeak antolatutako atzoko mendi bizikletako I. Oiangu BTT sari nagusia. 168 txirrindularik hartu zuten parte, sei mailatan banatuta; emakumezkoak lau izan ziren. 11:00ak puntuan zirela, Goierri Eskolako aparkalekutik Oiangura arteko aldapa gogorrean gora abiatu ziren, bi minutuko tartearekin, maila bakoitzeko txirrindulariak.Abiatzen lehenengoak Elite eta 23 urtez azpikoak izan ziren, 6,2 kilometroko eta 239 metroko desnibel positiboko 4 itzuli egin behar izan zituzten. Azkarrena Antton Ibarguren izan zen (1:55:04); 25 segundora Iñigo Gomez heldu zen eta hirugarrena Ander Eltzagarai 3:19 minutura.Master 30ekoek ere neurri bereko lasterketa egin behar izan zuten: Alexander Ordeñana izan zen (1:38:11) irabazlea; hamar segundora iritsi zen Eneko Gonzalez eta 2 minutu beranduago Iker Esnal.Juniorrek, emakumezkoek eta master 40-50- 60ek zirkuituari 3 itzuli eman behar izan zizkioten; 20 kilometro guztira. Juniorretan, Iñigo Sagardoi izan zen lehenengoa (01:17:48), 22 segundora Javier Larraioz iritsi zen eta 41 segundora Aitor Izkue. Emakumezkoetan, Olatz Odriozola erraz nagusitu zen (1:32:29); ia hiru minutu beranduago iritsi zen Luisa Ibarrola eta ia 9 minutura Zaloa Trevilla. Masterretan, Jose Luis Iñorbe (1:15:26) izan zen helmugara iristen lehena; bigarrena, Iker Irastorza 43 segundora iritsi zen eta hirugarrena, Jesus Damian, 2:13 minutura. Kadeteek, azkenik, 2 itzuli eta 13 kilometro osatu behar izan zituzten: Raul Arnaizek 00:57:03 denboran osatu zituen lanak, 13 segundo beranduago Julio Perez iritsi zen eta 30 segundora Haritz Azurmendik. Antolatzaileak gusturaGoierri Bttlandiako antolatzaileak gustura zeuden lasterketaren amaieran egunak emandakoarekin. «Zoragarri joan da», adierazi zioten GOIERRIKO HITZARI. «Erorikorik ez da izan, eta lehenengo itzulian zegoen lokatza lehortuz joan da pixkanaka», gaineratu zuten. Oiangu ingurunean osatutako 6,2 kilometroko ibilbidea gustuko izan zuten txirrindulariek, «nahiz eta lasterketa luze samarra» egin zen. «Hurrengo urtean antolatzen baldin badugu, motzagoa egin beharko dugu», zehaztu zuten. Ikusleek emandako erantzunarekin ere gustura ziren antolatzaileak: «Familia giroan jende asko etorri da; oso polita izan da».


Monika Juaristi: "Orduak okupatuta izaten saiatzen gara, buruari buelta gehiegi ez emateko"

COVID-19ak gogor jo ditu Kataluniako hainbat eskualde, eta gune horietako batean, Sant Cugat del Vallesen (Bartzelona), bizi da Monika Juaristi (Azpeitia, 1989). Egoeraren larritasuna ikusita, Juaristik Katalunian gelditzea erabaki zuen konfinamenduan, gertukoak kutsatzeko arriskua saihesteko.

Kataluniako Sant Cugat Del Valles herrian bizi zara. Zein da koronabirusaren egoera han?

Gaur-gaurkoz [martxoak 30], 145 positibo ditugu Sant Cugaten, eta 2.100 kasutik gora eskualdean. Udalak, konfinamenduaz gain, beste hainbat neurri hartu du; adibidez, anbulatorioetako bat espreski koronabirusa duten edo eduki dezaketen pazienteak artatzeko ari dira erabiltzen, horiek bestelako gaitzak dituzten gaixoekin ez nahasteko. Eta kutsatu gabe dauden zahar etxeetako egoiliarrak hoteletara eramango dituzte arriskuak murrizteko. Gainera, herrian zehar drone bat gidatzen dute herritarrei bozgorailu bidez konfinamendua errespetatu beharra dagoela gogorarazteko.

Katalunia foku garrantzitsua bilakatu da egun gutxitan.

Tamalez, bai. Gaurko datuen arabera, Madrilen baino gaixo gehiago daude oso larri hemengo Zainketa Intentsiboetako Unitateetan. Beldurra eta pena ematen dute datuek, amesgaiztoa dirudi honek. Lagun batek ospitale batean egiten du lan, eta kontatu digunez, errealitatea komunikabideetan ikusten duguna baino are beltzagoa da.

Beldurrik-eta sumatzen al duzu horko herritarren artean?

Beldurra baino gehiago, ardura esango nuke. Bi txakur ditugunez, egunean hiru bider ateratzen gara etxetik, eta egia esan, oso jende gutxi ikusten da kalean. Kalean ikusten diren herritar gehienak, gainera, maskarillekin ibiltzen dira. Erosketak egiterakoan ere, orokorrean, jendeak segurtasun tarteak-eta errespetatzen ditu.

Inguruan ba al duzu COVID-19 gaitza duen norbait?

Gertuko lagun batek du gaitza, baina zorionez, ia sendatuta dago. Joan zen astean baieztatu zioten koronabirusa. Kontatu digunez, egun oso txarrak pasatu zituen: 38,5etik gorako sukarra, bularreko mina eta arnas falta izan ditu.

Konfinamendua dela-eta nola ari zara moldatzen lanean?

Banketxe batean egiten dut lan, webguneetako eta aplikazioetako erabiltzaileen esperientzia (UX) arloan. Konfinamendua martxoaren 6an hasi nuen nik, proba moduan. Hilaren 9an, astelehena, berriro lantokira itzuli behar izan nuen, baina asteburuan konfinamendua ezarri zuten justu. Zortea dut, eta telelana egiteko aukera; beraz, alde horretatik koronabirusak ez dit eragin.

Asko aldatu al da zure egunerokoa alarma egoera ezarri zutenetik?

Erabat. Etxean gutxi egotekoak gara, eta orain etxe barruan egon behar dugu 24 orduz. Lanean nagoen orduetan, askotan ahaztu egiten zait egoera zein den, baina… Dena den, nahiko ondo daramagu konfinamendua. Etxean kirola egiten dugu ia egunero, eta lagunekin mahai-jokoetan aritzen gara Skype bidez. Orduak okupatuta izaten saiatzen gara, buruari buelta gehiegi ez emateko.

Pentsatu al zenuen Azpeitira itzultzea egoeraren larritasuna ikusita?

Bat-batean konfinamendua ezarri zuten, eta ez nuen horretan pentsatzeko aukera handirik izan. Gainera, ordurako kasu dezente zeuden hemen, eta ez nuen etxekoak kutsatzeko arriskurik hartu nahi izan.

Nola ikusten duzu Kataluniatik Euskal Herriko egoera?

Hemen baino hobeto zaudete, Urola Kostan batez ere, nahiz eta kasuak egon badauden. Gaitza makalago ari da zabaltzen, eta hala jarraitu dezan espero dut.

Etxekoen falta sumatzen al duzu?

Izugarri. Baina ondo daude, eta hori da garrantzitsuena, horrek lasaitzen nau. Asko hitz egiten dugu telefonoz, eta bideo-dei bidez ikusten dugu elkar. Teknologiari esker, eramangarriagoa da distantzia.

Hemendik aurrera egoerarekin zer gertatuko dela uste duzu?

Horretan gehiegi ez pentsatzen saiatzen naiz. Ez dakit zer gertatuko den, baina oraindik kontu honek luze joko duela uste dut. Hori bai, dakidana da dena pasatzean egingo dudan lehen gauza horra joatea izango dela.


Goizeko zaintza zerbitzua iragarri du ikasturte honetarako Maala guraso elkarteak

Eguenean abiatuko da ikasturte berria Herri Eskolan. Maala Guraso elkarteak antolatuta goizeko zaintza zerbitzua izango da aurten lehenengo aldiz. Irailaren 11n jarriko dute martxan ikastetxeko gela batean, 7:30etik 9:00etara. Arratsaldeko zaintza eta ludoteka zerbitzuak ere hilaren 11n abiaraziko ditu Udalak.

Laster joko du, berriz ere, eskolako txirrinak. Lehenengo bi eskola egunak —eguena eta barikua— eguerdira artekoak izango dira. Astelehenean, hilaren 11n, hasiko dira ohiko ordutegiarekin.

Egun horretan abiatuko du goizeko zaintza zerbitzua guraso elkarteak. Hainbat familiaren urteetako eskaera da. Zerbitzua, hasiera batean, 7:30etik 9:00etara izango da, eta Nerea Villa izango da arduraduna. Egunean ordubeteko zerbitzuarengatik prezioa da 50 euro hileko. "Familiek agertutako interesarengatik kalkulatzen dugu sei edo zazpi erabiltzaile izango dituela zerbitzu berriak. Aurrerago eguneko bonuak ateratzea ere aurreikusten dugu", esan du Guraso elkarteko kide Sarats Mentxakak. Interesatuek zabalik dute izenemate epea.

Haurreskolan 10 neska-mutiko

Haurreskolan ere hastear da ikasturtea. Eguaztenean, hilak 6an, hasiko dute egokitzapena erabiltzaileek. Hain zuzen ere, 2016an jaiotako hamar neska-mutikok.

Udal zerbitzuak ere abiatzear

Arratsaldeko zaintza eta ludoteka zerbitzuek ere irailaren 11n zabalduko dituzte ateak. Udalak jakinarazi du Kepa de Vegak jarraituko duela hezitzaile lanetan. Zerbitzua, aurreko ikasturteetan moduan, 16:00etatik 19:00etara emango dute Torrealdean. Prezioak ere iazkoak izango dira. Ikasturte honetan, ordea, urteko kuota ere atera du Udalak. Kuota hori zaintzaren kasuan 600 eurokoa izango da eta ludotekaren kasuan 280 eurokoa. "Helburua da zerbitzuari egonkortasun bat ematea eta urte osoan zehar erabiltzeko konpromisoa hartzen dutenei prezioa hobetzea", esan zuen uztaileko osoko bilkuran Iraitz Lazkano alkateak.

Gazteleku zerbitzua urrian abiaraziko dute. Nerea Villak jarraituko du dinamizatzaile lanetan, eta hemen ere mantendu egiten dira prezioak.

Urrian hasiko dira, baita ere, udal kirol zerbitzuko ekintzak: eskola kirola saioak, mantentze gimnasia, GAP, spinning, tonifikazioa... Hasiera batean iazko ordutegiak mantentzeko asmoa du Udalak. Aurreratu dute Etor Garatek jarraituko duela dinamizatzaile lanetan. Bi urteko lanaldiaren ostean berriz deitu du lan poltsa Udalak eta hautagai bakarra aurkeztu da.


Herri bazkaria izango da Aratusteetan, Aretxabaletako kiroldegian

Azken urteotan egin ez den herri bazkaria antolatu du aurten Kultura Sailak Aratuste-domekarako, otsailak 10. Ibarra kiroldegian izango da, eta txartelak hilaren 21ean, jarriko dituzte salgai. Kultura zuzendaritzaren bulegotik pasatu beharko da jasotzera (Arkupen); hona ordutegia: astelehenetik eguenera: 08:00etatik 13:00etara eta 14:00etatik 17:00etara; egubakoitzean: 08:00etatik 14:00etara.

Bestalde, azken urteotan legez lokal bi dituzte koadrilek mozorroak gertatzeko. Lokal horiek erabiltzeko izena eman beharra dago Arkupen.

Kultura Sailak hainbat arau ezarri ditu lokal horiek behar bezala erabiltzeko. Hala, talde bakoitzak arduradun bat izendatu eta taldekideek egiten dutenaren erantzukizuna izango du. Arduradun horri emango diote lokalaren giltza eta ezingo du inolaz ere kopiarik egin. Taldeek eramango dute lanerako behar dituzten tresnak eta materiala; eta beeste batzuena erabiltzeko baimena eskatu beharko dute.

Adin txikikoen ardura nagusi batek izango du, lokala erabiltzen hasi aurretik izendatua. Gazteak lokalean daudenean bertan egon beharko du arduradunak ere. Eta gurasoek jakinaren gainean egon beharko dute.

Erabilitakoa garbi eta txukun utziko da, eta azkenak argia itzali eta atea itxiko du. 21:00etan lokala itxi egingo dute eta gauez ezingo da erabili.

Otsailaren 19rako dena jaso beharko dute, eta egun horretan itzuliko dute giltza arduradunek azken garbiketa egin ostean. Eta lokalean istripuren bat izanez gero arduraduna izango dela kaltetua jakinarazi dute.


Joxe Mari Olarrari ongietorri beroa egin diote

Joxe Mari Olarra billabonatarra hilaren 6an utzi zuten aske, Pontevedrako A Lama espetxean. Hurrengo egunean iritsi zen herrira, eta harrera beroa egin bazioten ere, gaur, ongietorri omenaldia egin diote herrian bertan.

Berdura plazan eginiko harrerara jende ugari elkartu da. 18/98 auziko Xaki atalean epaitu zuten Joxe Mari Olarra, eta 13 urteko espetxe zigorra ezarri zion Auzitegi Nazionalak. Ondoren zortzi urte eta erdira jaitsia zioten kondena.


«Europak irabazi du»

Puigdemontek eta Cominek akreditazioa lortu dute Europako Parlamentuan. Luxenburgok baliogabetu egin du eserlekua hartzeko zuten debekua

Carles Puigdemont Kataluniako presidente kargugabetuak eta haren Osasun kontseilari izandakoak, Toni Cominek, irribarretsu erakutsi dituzte europarlamentari akreditazioak. Europako Parlamentuan jaso zituzten atzo. Kataluniako independentismoak egun gutxian jaso duen bigarren bultzada izan da, EB Europako Batasuneko Justizia Auzitegiak eurodiputatu izaera eta immunitatea aitortu baitzizkion Oriol Junqueras Kataluniako presidenteorde kargugabetuari ostegunean.

Oraingoz, behin-behineko akreditazioak eskuratu dituzte Puigdemontek eta Cominek, eta Eguberrietako oporren ostean jasoko dituzte ohiko akreditazioak. Ordutik aurrera, Kataluniako auzia Europaren bihotzera eramateko aukera izango dute. Puigdemontek ziurtatu du urtarrilaren 13an parlamentuaren osoko bilkuran izango direla, Estrasburgon (Frantzia).

Parlamentutik atera zenean, akreditatzeko gainditu behar izan dituzten oztopoei buruz mintzatu zen Kataluniako presidente ohia, eta gogor mintzatu zen Antonio Tajani Europako Parlamentuko aurreko presidentearen aurka. «Lehenago akreditatzeko izan dugun debekua Tajaniren taldearen eta haren zerbitzu juridikoen erabaki arbitrario, legez kanpoko eta abusuzko baten ondorioa izan da». Horrez gain, nabarmendu zuen Luxenburgoren erabakia Europaren garaipena izan dela. «Guk akreditazioa izatea batzuentzako porrota da, baina garaipena da Europarentzat. Europako herritarrek konfiantza izan dezakete azken instantzian badela auzitegi bat guztien eskubideak bermatzen dituena».

Puigdemontek gogoan izan zuen Oriol Junquerasen espetxeratzea ere, EBko Justizia Auzitegiak hari zigorgabetasuna aitortu ondorengo egunean. «24 ordu baino gehiago dira Espainiako Estatuak Oriol Junqueras legez kanpo espetxean atxilotuta daukala. Berandu dabil hura aske uzteko. Aipatzekoa da epai hura ezin zela eman, une eta baldintza horietan epaitu ezin zitezkeen pertsonak zeudelako».

Puigdemont eta Comin Europako Parlamentura iritsi baino minutu batzuk lehenago, haien egoerari buruz ebatzi zuen EBko Justizia Auzitegiak. Luxenburgok baliogabetu egin zuen Europako Batasuneko Auzitegi Nagusiak uztailaren 1ean argitaratu zuen autoa. Erabaki horren bidez, baztertu egin zituen Puigdemontek eta Cominek beren eserlekuak hartu ahal izateko eskatu zituzten kautelazko neurriak. Luxenburgok Puigdemonten eta Cominen egoera berriz aztertzeko agindu dio Auzitegi Nagusiari.

Puigdemonten abokatuak baikor mintzatu ziren politikan eragiteko zabaltzen zaizkion aukerei buruz. «Irabazi dugu», idatzi zuen Gonzalo Boyek bere Twitter kontuan, Luxenburgok erabakiaren berri eman eta minutu gutxira. Jaume Alonso-Cuevillas ere baikor mintzatu zen goizean, Luxenburgoren azken erabakiaren aurretik. «Europako Parlamentuko presidenteak jakinarazi digu erraztasun guztiak jarriko dituela. Hemendik aurrera, beste aldi bat hasiko da».

ERC-PSOE negoziazioak

ERCk PSOErekin abian dituen negoziazioak eten zituen ostegunean, Luxenburgok Junquerasen immunitatea aitortu ondoren, Espainiako Estatuaren Abokatutzak zer jarrera hartuko duen argitu arte. ERCk «keinu bat» eskatu zion PSOEri. Gaiari buruz galdetuta, Isabel Zelaa Espainiako Gobernuaren jarduneko bozeramaileak ez zuen iritzirik eman, eta Estatuaren Abokatua «irizpide teknikoetan» oinarrituko dela esan zuen. Pedro Sanchez presidente izendatzeko elkarrizketei buruz, Zelaak ziurtatu du ezinbestekoa dela PSOEren eta ERCren arteko akordio bar lortzea. «Ez dago B planik», adierazi du.


INEM inguruko zuhaitzak bota dituzte urbanizazioari ekiteko

Zerrajera inguruko urbanizatze lanen barruan INEMeko bulegoetako inguruko 15 bat zuhaitz kenduko dituzte egunotan. Inguru horretan, zuhaitzen ordez, bi berdegune egingo dituzte: bat INEMeko lorategian eta bestea anbulatorioko parkingaren zati baten. Hortaz, zuhaitzak kenduko dituzte, baina horien ordez bi berdegune berri egongo dira gune hartan, zuhaitz, zuhaixka eta landareekin. Gune hartako lanen harira jakinarazi dute abuztutik aurrera ez dela egongo ospitale eta anbulatorioko aparkalekuetan autoa uzterik.

Gaur egun INEMeko bulegoen lorategian dauden 15 bat zuhaitz botako dituzte. Zerrajera ingurua berrurbanizatzeko lanen barruan dago ekintza hau eta guztia bukatzen dutenean berdegune berri bi egongo dira han. Tren geltoki zaharraren alboan bat eta bestea anbulatorioko aparkalekuaren zati baten. Beraz, inguruan 15 bat platanondo galdu bai, baina trukean bi berdegune berri egongo dira ingurune hartan zuhaitz, zuhaixka eta landareekin, Udaleko Zerbitzuetako Saileko Buru den Moises Altunak azaldutakoaren arabera.

Berdegune berriak egiterakoan hortaz, anbulatorioan aparkatzeko plaza batzuk galduko lirateke. Hutsune hori, baina, udaltzaingoaren egoitza parean egingo dituzten aparkatzeko tokiekin beteko lukete.

Zuhaitzak botatzeari dagokionez, Udalak gune hartarako asmoen berri jakinarazi gura izan ditu herritarrak, inor ez ustean harrapa ez dezan.

Esan moduan, ospitale eta Zerrajera eremu osoak birmoldaketa handia jasango du eta berdeguneei dagokienez, beste bat ospitale aurrean joango da. Han udazkenean dira urbanizazioarekin hastekoak baina saiatuko dira hango zuhaitzak ez ukitzen "balio handiagoa" daukate-eta – magnolia bat dago, adibidez, Altunak zehazten duenez: 'Zaila izango da baina zuhaitzak ikus barik egiten saiatuko dira gune horretan'.

Abuztutik aurrera, ez dago aparkatzerik

Lehenago, abuztuaren 1ean beste hirigintza lan batzuei ekingo diete eta eragina izango dute Nafarroa Etorbidean eta ondoriooaz, Debagoienenko Ospitaleko erabiltzaileengan. Lan horien ondorioz Ospital aurrean eta Anbulatorio aurrean dauden aparkalekuak kendu egingo dituzte eta, Arrasateko Udaltzaingoak Debagoieneko Ospitaleari adierazi dionez, berriro ez dituzte jarriko. Egubakoitzetik aurrera, hortaz, ezingo dira erabili ospitale eta anbulatorio aurreko aparkalekuak. Inguruko aparkalekuei, Zerrajerakoei ez die eragiten horrek.


Langabeak ere protestan, Maiatzaren Lehenean

Herriko langabeek antolatuta, elkarretaratzea egin dute 12:00etan Oñatin, Foruen plazan. 'Gora langabeon borroka!' lelopean egin dute agerraldia eta helburua langabeen egoera ikusaraztea izan da. "Lanaren eta aberastasunaren banaketan badago beste eredu posible bat eta horixe aldarrikatu nahi dugu", adierazi du antolatzaileetako batek. Honakoa ere gaineratu du: "Elkartasunak indartsuago egiten gaitu". Horrela, indar metaketaren garrantzia azpimarratu nahi izan du. Hainbat herritar batu dira langabeek bizi duten egoera salatzeko eginiko deialdira.


Irrintzi Plaza 2020-01-27

Erretiro-pentsioen inguruan mintzatu gara Ana Sarobe, Lucia Otero eta Patxi Urrutia pentsiodunekin. Navarra Sumak haur eskolen inguruan hartutako erabakiaren balorazioa egin dute gurean Geroa Baiko Antso Fernandezek eta EH Bilduko Joseba Asironek.

Asteburuko kirol emaitzen errepasoa egin dugu Martin Juanenarekin, eta Hari Izpia Hartzen jardunaldietatik jasotako zenbait ekarpen bildu ditugu.


Alavesek emaitza bolada txarra etetea dauka jokoan

Azken hiru partidak galdu ostean, Abelardo aulkira ailegatu zenetik emaitza eta joko bolada txarrenean dago Alaves. Bada, gaur hori etetea du jokoan, Espanyolen zelaian (12:00). Matematikoki ez bada ere, bi taldeek ia ziurtatua dute mailari eustea. Baina falta diren bederatzi jardunaldietan itxura ona eman nahi dute, sasoia aho zapore onarekin amaitzeko. Arabarrek, gainera, etxetik kanpo emaitza on bat lortzeko erronka dute. Izan ere, bi garaipen baino ez dituzte lortu sasoi honetan, Abelardok zuzendutako lehen partidetan, hain zuzen. Aste osoan taldearekin ezin entrenatu egon eta gero, Ibai deialditik kanpo geratu da, baita Bojan eta Hector Hernandez ere, erabaki taktikoengatik. Pina zalantza da, gripearekin egon baita.


Bi lagun atxilotu dituzte Azkoitian 600 landare marihuana izatea egotzita

Bi lagun atxilotu zituen atzo Ertzaintzak Azkoitian (Gipuzkoa) 600 landare marihuana edukitzea leporatuta. Landareak, Elosua auzoko (Azkoitia) baserri baten kanpoan zeuden, hiru negutegitan banatuta. Baserriaren barruan, berriz, marihuana landareak hazteko egokitutako gelak atzeman dituzte ertzainek. Saltzeko prestatuta zeuden bi kilo inguru haxix ere aurkitu dituzte.

Atxilotuek Azkoitiko ertzainetxean pasatu dute gaua eta gaur eramango dituzte epailearen aurrera. Ertzaintza landare horiekin zerikusia dute beste bi lagunen bila ari da.


Pirritx, Porrotx eta Marimotots Ibarran

Lehengo ostiralean, urtarrilak 20, Pirritx, Porrotx eta Marimotots izan genituen Ibarrako kiroldegian gaztetxo (eta ez ain gaztetxo) guztiak dantzan jarriz. Pailazoek "Tipi,tapa, korrika!" emanaldia aurkeztu ziguten eta beti egiten duten moduan, sekulako giroa nabari zen kantxako armaietan.

Alurr dantza taldeak beti eskaini ditu bere baitan landu eta sortutako dantzen emanaldiak eta ikuskizunak; baina oraingoan beste nolabaiteko espektakulu batekin probatu nahi genuen, batez ere, protagonistak gure taldeko txikiak izan zitezen. HH2ko umeetatik hasi eta LH6ekoak bitarte izan ziren pailazoei beren dantzetan lagundu zieten dantzari txikiak. Ilusioz irteten ziren oholtzara eta kantu alaiekin dantzatzeaz gainera, begira zeuden gainontzekoen gorputzak ere ezin izan zioten eutsi saltoka hasteko gogoari.

Emanaldi aurretik agortu ziren sarrera guztiak, eta arratsalde arrakastatsu bat izan zenaren poztasunarekin gelditu ginen bertan lanean jardun genuen guztiok eta baita ikuskizunaz gozatzen zeudenak ere.

Pailazoek ere, geuk bezalaxe, itzelean igaro omen zuten arratsaldea horrelako publiko jatorrarekin eta zinez eskertu zuten gure dantzarien laguntza.

Uzturpe Ikastolaren aste kulturalarekin bat egiten zuen ikuskizuna, 18:00etan hasi zen eta ohartzerako amaiera ematen ari ziren "Pausoka pausoka" kantarekin batera.

Geu ere irrien lagunak sentitu ginen eta demasekoa izan zen arratsalde hura. Kanpoko hotzaz erabat ahaztu eta sekulako giro aparta eta goxoa sortu zen gure artean.

Laister arte Pirritx, Porrotx eta Marimotots!


Euskaltegian izena emateko epea zabalik dago irailaren 22a arte

Euskaltegian aukera izango da talde presentzialetan izena emateko, maila guztietan; baina, baita ere, autoikaskuntzaz baliatzeko.

Udalak erraztu egin nahi du Orion euskara ikasteko aukera eta, horretarako, zerbitzu berritua jarri zuen martxan orain dela bi urte, Urola Kostako AEKren laguntzarekin. Aurtengo matrikulazio-epea zabalik da eta dagoeneko ari dira taldeak osatzen.

Autoikaskuntza

Euskaltegian aukera izango da talde presentzialetan izena emateko, maila guztietan; baina, baita ere, autoikaskuntzaz baliatzeko.

Orain dela bi urte hasi zen euskaltegia autoikaskuntzako aukera ematen, eta arrakasta handia izan du eskaintza horrek. Sistema horrekin, tutore batek gidatuta, lana bakarka egiten du ikasleak, etxean edo euskaltegian bertan, eta, ondoren, astean behingo bilerak egiten ditu tutorearekin, lanak zuzentzeko, zalantzak argitzeko, zailtasunak bideratzeko eta ahozko euskara lantzeko.

Autoikaskuntzak ikasketa pertsonalizatzeko aukera ematen du, ikasle bakoitzaren behar eta erritmoetara egokituz.

Bestelako eskaintzak

Autoikaskuntzaz gain, euskaltegiak eskaintza zabala izango du:

0 mailako ikastaroak

Euskalduntzeko maila guztiak

Azterketak prestatzeko ikastaroak –B1, B2, C1 EGA–

Alfabetatze ikastaroak

Mintzalagun taldeak

Talde presentzialetan astean 8 ordu ematen dira, bina ordu astelehenetik ostegunera.

Izena ematen duen jendearen arabera antolatuko dira taldeak.

100 euroko matrikula

Udalaren nahia da oriotarrek moduz ikasi ahal izatea euskara eta, beraz, ikastaroen prezioa oso merkea izango da Orion erroldatuta daudenentzat: 100 euro, edozein ikastaro.

Udalarekin zorrak dituzten herritarrek ezin izango dituzte ikastaroak prezio horretan egin, eta matrikularen kostu osoa ordaindu beharko dute.

Izen-ematea

Izena emateko epea zabalik dago irailaren 22a arte. Izena emateko, euskaltegiaren egoitzara joan daiteke –KTA eraikinean–, honako ordutegian: Astelehen eta asteazkenetan, 17:00etatik 20:00etara eta astearte eta ostegunetan, 10:00etatik 13:00era.

Telefonoz ere egin daiteke inskripzioa, AEKren zenbaki honetara deituta: 670 42 00 25 –Amaia Zaldua–. Edota posta elektronikoz, orio@aek.eus helbidera idatzita.


Izen-ematea, zabalik

Datorren astelehenean hasiko dira Akelarrerako entsaioak. Izena emateko zerrendak irekita daude, Garin, Aker eta Goiz Argin. Entsaioak astelehen eta ostegunetan izango dira, 19:30etan, Goiz Eguzkin; eguraldi txarrarekin, Atsegindegin.


Durangoko emakume gaztearen erailketa sexista salatuko dute arratsean Algortan

Emakumeen Mundu Martxak zein bertan parte hartzen duen Bilgune Feministak deituta, hilaren 16an Durangon hilik topatu zuten emakume gaztearen ustezko erailketa salatuko dute gaur arratsaldean Algortan. Feministek jakinarazi dutenez, elkarretaratzea 19:30ean izango da Telletxe plazan. Durangoko biktimak Jone zuen izena eta 31 urte zituen. Hasiera batean, Ertzaintzak emakumeak bere buruaz beste egin zueneko teoria mantendu bazuen ere, aste honetan ustezko hiltzailea, Joneren bikotekidea, harrapatu eta "emakumeen kontrako indarkeriaren ondorioz hil zela baieztatu dute", Euskal Herriko Emakumeen Mundu Martxako Plataformaren arabera. Gertaera egiaztatzekotan, Jone indarkeria sexistak Euskal Herrian aurten erail duen bigarren emakumea litzateke. Apirilaren hasieran Yanela Zaruma 22 urteko emakumea hil zuen bikotekide ohiak, eta epailearen aurrean aitortu egin zuen. Dena den, feministek ez dituzte oraindik argitzeke dauden beste bi kasu, martxoan Azpeitian eraildako Amaia Azkuerena zein 2009tik desagertuta dagoen Nora izeneko gasteiztarrarena. Argazkian, Algortako Bilgune Feministaren protesta bat.

Talde feministen arabera, "emakumeon kontrako indarkeriak ez du etenik". Bilgune Feministaren ustez, "berdintasunaren bidean aurrerapausoak eman diren garai hauetan, badaude jendartea hainbeste aldatu ez dela erakusten diguten eta irauten duten arazoak. Asko eta asko dira emakumeok pairatzen ditugun bazterketa eta indarkeria egoerak, batzuk sutilagoak beste batzuk begi-bistakoak, baina denak patriarkatuaren ondoriozkoak, gaurkoan tristeziaz eta amorruz salatzera goazen Joneren heriotza bezala".

Eragile honek sostengatzen duenez, Jonerena ezin da kasu isolatu gisa hartu eta errotiko erantzuna ematea eskatu diete eragile guztiei: "patriarkatua elikatzen duten instituzio, egoera, talde zein norbanakoei eraldaketarako apustua egin dezaten eskatzen diegu; baita ere, aldatzeko asmoa dugunon konpromisoa, jendarte askea eta justuagoa eraiki nahi badugu patriarkatua suntsitu behar dugulako! ".

Horregatik, "promesa eta inoiz heltzen ez diren aldaketekin" jada "nazkatuta" daudela adierazi eta autodefentsarako deia egin dute. "Mugimendu feministatik apustu berezi bat egiten dugu autodefentsa feministaren alde, biktimismoa eta datu eskabrosoen gainetik, emakumeok bortizkeriaren kontra egin behar dugulakoan baikaude, gure egunerokotasunean autodefentsa feminista errealitate bat bihurtuz", Bilgune Feministak azaldu duenez.


Onik irits nadin aireportura

Gertakari larri ez hain larria. «Hil egingo zaitut. Gaur gauean ez zara Greziatik bizirik irtengo. Nire begiengatik zin degizut. Zu hilko zaitut, zure familia hilko dut, hitz ematen dizut. Zure ama, zure emaztea eta zure seme-alabak zure aurrean bortxatuko ditut!». Panathinaikos eta CSKAren arteko kanporaketan epaileek hirugarren lehian taxututako aktak laburtzen du Europako hainbat bazterretan eliteko kirola zer den: tokian tokiko mafiosoen denbora-pasa garestia. Dimitris Giannakopoulos greziarren presidentea klub hori zuzendu duen leinu iskanbilatsuaren azken katebegia da. Familiako tradizioari tinko heldu dio berak ere: mehatxu pertsonalak epaileei eta mimoak eta finantzaketa harmailetako ultrei kantxako arerioak imajina daitezkeen trikimailu guztiekin izutu ditzaten. Recep Ankarali epailea larriki iraindu zuen Giannakopoulosek norgehiagoka amaituta, bere aldagelara baimen gabe sartu eta kandela bat jaurti ondoren —Panathinaikos askoz ahaltsuagoa den arerioari gailendu berritan gainera!—. Lehenago, Gate 13 ezaguneko milaka partaideek laserrak erabili zituzten etengabe jokalari errusiarrak ernegatzeko, bengalekin eta galarazita dauden sirenekin lagunduta. Euroligak beti bezain mengel erantzun zuen hurrengo egunean. «Gertakari larriak» zirela ahopean esan bai, baina diruzko isuna bakarrik ezarri zion kanporaketako laugarrenari ere OAKA kiroldegian lasai aurre egin ahal izan zion Panathinaikosi. CSKAk bere nagusitasuna azaldu zuen azkenik, eta Lauko Finalerako txartelak atera. Etxekoen entrenatzaile Dusko Ivanovicek zale greziarrei eskerrak eman zizkien kanporaketa osoan azaldutako babesagatik. Bere lanpostuaren betebeharretako bat da hori; presidenteak azaldu behar izan gabe ere bazekien hori fitxatu zutenerako. Ugazabak ez zuen batere asteburu ona pasako ordea. Bartzelona kanporatu zuen 24 ordu beranduago Olympiakosek, hiriko beste bi handikiren —Angelopoulos anaien— jostailuak. Kataluniarrak sutan itzuli ziren etxera Grezian jokatutako bi lehietan epaileek egindako lanarekin. Mafiaren heriotza mehatxuen aurrean Euroligak duen jarrera ikusita, humanoa da txilibituarekin ari direnak, errazkerietan erori, eta Grezian etxekoen alde egitea. Besterik ez bada, aireportura onik iristeko.

Aitzakia bat. Estatistika lagun iruzurti samarra da askotan saskibaloian, eta itsuan hari kasu egitea ariketa arriskutsua. Nire susmoa da, ordea, azkenaldian Bilbo Basket gehiegikeriatan erori dela hiruko jaurtiketekin. %33 dute horietan beltzezkoek, ligako bigarren batez besteko kaskarrena, haiek baino saiakera gehiago Joventutek bakarrik egiten baditu ere. Bikoen %54rekin ari dira asmatzen Sito Alonsorenak. Kalkulua erraz askoa da: hirukoekin, 100 jabetzatan 99 puntu pilatzen dituzte; bikoekin, 108. Gainera, saskira hurbildutakoan faltak kobratzea ere ohikoagoa suertatu ohi da, eta marratik %77 txukun askoa du Bilbo Basketek. Real Madrilen aurka 32 aldiz saiatu ziren beste behin 6,75 metroko marraren atzealdetik, eta lautan jaso zuten saria. Piboten laukotea porru eginda dago, eta aitzakia gisa erabil liteke hori lotsarik gabe, baina neguko trinkotasunaren aztarnarik ez da geratzen Miribillan.

Aitzakia bi. Azkenaldian, bere jokalariak kamuts aritu diren bakoitzean (sarri gertatu da, tamalez), deigarria izan da Ibon Navarroren prentsaurrekoetako haserreen antzezpena. Josean Kerejetaren aldartea imajinatu eta, ahal bada, hura baino are saminduagoaren plantak egiten dituela dirudi. Astero jokalari berriren batekin aritzearen eragozpenaz luza liteke, baina ederki daki entrenatzaileak bere presidentearen entzumenak (besteen) desenkusak ez dituela jasan ohi.

Aitzakia hiru. Taquan Deanen ihesaldiak Gipuzkoa Basketen oreka ezin hauskorragoa zapuztu duela ofiziala da. Depresioak jota dago multzoa, ezorduan gainera. Behar duen bultzadatxoa nondik etor daitekeen ez da antzematen. Sasoi osoan zehar pairatutako mila eragozpenek ez lukete balizko jaitsiera bat irensgarriago egingo, ordea, bi hilabete faltan abantaila eroso askoarekin aritu eta gero.


Autobusak Miarritzeko ekitaldira

Iheslari eta Deportatu Politikoen Kolektiboak “gatazkaren konponbidean ekarpen politikoa”egin dezan, Elkartasun Hatsa izeneko ekitaldia antolatu du ekainaren 15erako Miarritzeko Irati erakustazokan. Lasarte-Oriatik autobusak antolatuko dira hara joateko, 10:00etan aterako dira errotondatik eta itzulera 19:00ak aldera egingo da. Janaria eramateko gomendatzen dute antolatzaileek. Izena emateko ohiko tokietan egin ahal izango da.


Barandiaran Museoko errota egunero martxan jarriko dute, bisitarientzat

Gipuzkoako Parketxe Sarea fundazioak aisialdirako ekimenak antolatu ditu, Aste Santurako. Aralarko parke naturaleko bi interpretazio zentroetan izango dira aktibitateak, Lizarrustiko parketxean nahiz Barandiaran Museoan, San Gregorion.

Barandiaran museoan bihar (osteguna) hasiko da egitarau berezia. Apirilaren 7ra arte, egunero errota martxan jarriko dute, 12:30ean. Multzo hidraulikoko zerrategia ere ikusi ahalko da, bisita gidatuan. Bi euro ordaindu beharko da.

Museoan bertan, 11:30ean, taloak egiten ikasteko tailerra izango da. Aldez aurretik izena eman behar da, eta helduek 5 euro eta 12 urtez azpikoek nahiz taldeetakoek 3 euro ordaindu behar dute.

Irteerak eta erakusketa

Lizarrusti parketxean, berriz, Lareora bi ibilaldi gidatu izango dira, martxoaren 30ean eta apirilaren 6an (larunbatak). 10:30ean irtengo dira taldean. Aurrez izena eman behar da. Txangoa 3 euro da helduentzat, 1,50 euro umeek.

Parketxean Xanti Iruretagoienaren Zurak erakusketa zabalduko dute, gaur. Apirilaren 28ra arte dago. Ataunen bizi da egilea.